Terbuka Malaysia terima sambutan menggalakkan, tiket hampir habis dijual

KUANTAN, 29 Mei - Tiket kejohanan badminton Terbuka Malaysia, kini dikenali sebagai Petronas Terbuka Malaysia yang bakal berlangsung di Arena Axiata Bukit Jalil dari 28 Jun hingga 3 Julai ini hampir habis dijual.Setiausaha Agung Persatuan Badminton Malaysia (BAM) Datuk Kenny Goh berkata sambutan diterima amat menggalakkan selepas dua tahun kejohanan itu tidak dianjurkan akibat pandemik COVID-19. "Saya difahamkan sambutan sangat baik dan diberitahu tiket hampir habis dijual untuk peringkat suku akhir dan ke atas… ada sedikit lagi tiket tinggal," katanya ketika ditemui pemberita pada kejohanan badminton Petronas Bawah 21 Tahun di Dewan Badminton Persatuan Badminton Pahang di sini hari ini.

Tiket kejohanan tersebut mula dijual pada 26 Mei lepas menerusi www.myticket.asia dengan harga dari RM25 hingga RM500, manakala promosi untuk 2,000 tiket pertama telah habis dijual.Kejohanan itu, yang merupakan satu daripada lima kejohanan siri super berprestij dalam kalendar Persekutuan Badminton Dunia (BWF), bakal menyediakan hadiah keseluruhan US$675,000 (RM2,963,250).Sementara itu, mengenai kejohanan hari ini yang disertai pemain pelapis dan remaja, beliau berkata pihaknya berpuas hati dengan prestasi pemain yang mempamerkan kualiti permainan tinggi. Kejohanan yang berlangsung selama lima hari bermula Rabu lepas itu menyaksikan Hoh Shou Wei Justin memenangi kategori perseorangan lelaki manakala Wong Ling Ching muncul juara perseorangan wanita. Bagi kategori beregu lelaki, gelaran johan menjadi milik Muhammad Fazriq Mohamad Razif dan Wong Vin Sean, manakala Teoh Lexuan dan Wong Ling Ching mengungguli beregu wanita dan gandingan Tan Wei Liang-Ho Lo Ee memenangi kategori beregu campuran. - BERNAMA


Fadhil Zonis terus sukar dicabar

NILAI, 30 Mei - Pelumba negara, Fadhil Zonis berjaya mempertahankan pingat emas acara 1 kilometer ujian masa individu pada saingan dalam Kejohanan Berbasikal Trek Kebangsaan 2022 yang berlangsung di Velodrom Nasional di sini.Kemenangan itu sekali gus menebus kekecewaannya yang sebelum ini terpaksa berpuas hati dengan kedudukan tempat kedua bagi acara keirin dan pecut.

"Untuk saya puas hati walaupun saya sprint dan keirin dapat nombor 2, tetapi kesungguhan saya untuk perlumbaan itu saya berpuas hati. Dan hari ini Alhamdullilah acara 1 kilometer dapat pingat emas dengan kesungguhan dan masa agak memuaskan untuk saya punya pencapaian," kata Fadhil di sini.Terdahulu, Fadhil membawa cabaran Selangor memastikan gelaran kekal menjadi miliknya selepas menamatkan kayuhan dengan catatan masa masa 1 minit 2.719 saat, mengatasi Ridhwan Sahrom dari Johor yang menamatkan saingan di tempat kedua dengan catatan masa 1 minit 3.885 saat.Sementara itu, pingat gangsa diraih pelumba Perak, Ahmad Safwan Ahmad Nazeri dengan catatan masa 1 minit 3.917 saat.


MABA tunai janji, sampaikan insentif lumayan buat skuad 5's negara

KUALA LUMPUR, 29 Mei- Janji ditepati.Itu yang dilakukan Presiden Persatuan Bola Keranjang Malaysia (MABA), Datuk Seri Lee Tian Hock apabila menyampaikan insentif kemenangan kepada skuad bola keranjang 5 sebelah wanita negara.Pada majlis yang berlangsung di Wisma MABA itu setiap pemain menerima wang tunai RM10,000 manakala dua jurulatih masing-masing menerima RM15,000 selepas memenangi pingat gangsa di Sukan SEA Vietnam.Datuk Seri Lee berharap insentif berkenaan dapat menyuntik semangat barisan pemain negara untuk terus bekerja keras terutama dalam persiapan menghadapi Sukan SEA Kemboja, tahun depan."Pada 1 Mei yang lalu, saya berjanji akan memberikan insentif kepada pemain, jika berjaya menang emas setiap seorang akan dapat RM50,000, perak RM20,000 dan gangsa RM10,000. Ketika itu sasaran kita adalah satu perak dan dua gangsa tetapi kita hanya dapat bawa pulang satu gangsa kali ini," katanya.

(Presiden Persatuan Bola Keranjang Malaysia (MABA), Datuk Seri Lee Tian Hock)

Bagaimanapun, beliau tidak menganggap ia sebagai satu kegagalan kerana pemain telah menunjukkan persembahan yang baik.Faktor fizikal katanya menjadi antara punca Malaysia terlepas sasaran yang ditetapkan menandangkan beberapa negara seperti Thailand, Vietnam, Filipina dan Indonesia menggunakan khidmat pemain naturalisasi.


KRM gantung enam pemain, langgar tatatertib

KUALA LUMPUR, 29 Mei- Kesatuan Ragbi Malaysia (KRM) telah mengantung seramai enam orang pemain selama setahun yang dipercayai melanggar tatatertib yang telah ditetapkan.Timbalan Presidennya, Amir Amri Mohamad menyatakan perkara itu telah dibuat melalui satu perbincangan bersama Lembaga Tatatertib Rugbi Malaysia."Kita telah membuat keputusan di pihak pengurusan dan kejurulatihan bahawa kita tidak ada lagi perlepasan 'player' selepas Liga Kesatuan Rugbi Selangor dan juga selepas Kuantan, jadi kita telah maklumkan secara 'personal' kepada empat orang pemain yang datang berjumpa saya," katanya.Amir menyatakan perkara itu ketika ditemui semasa melihat perlawanan persahabatan antara KRM dan Mersing Eagles di ibu negara.

(Timbalan Presiden KRM, Amir Amri Mohamad)

Dalam pada itu beliau turut memaklumkan tempoh pergantungan pemain itu juga telah dipendekkan kepada sembilan bulan.Keputusan berkenaan dibuat setelah kesemua pemain berkenaan membuat rayuan kepada Lembaga Rugbi Malaysia.Selepas tempoh pergantungan tamat, kesemua pemain tidak akan menghadapi sebarang masalah untuk bermain semula dalam pasukan Bunga Raya itu kembali.


Tiket palsu cetus huru-hara, Liverpool gesa siasatan rasmi

(Reaksi sedih antara penyokong Liverpool yang gagal memasuki stadium pada aksi final Liga Juara-Juara Eropah antara Liverpool menentang Real Madrid di Stade de France, Paris/FOTO REUTERS)

SAINT-DENIS, 29 Mei- Pengurus Liverpool, Jurgen Klopp berkata, keluarga skuad dan kakitangannya terperangkap dalam suasana huru-hara yang tercetus di luar Stade de France yang menyebabkan sepak mula perlawanan akhir Liga Juara-Juara terpaksa ditangguhkan hampir setengah jam.Real Madrid memenangi perlawanan itu selepas menewaskan Liverpool 1-0 untuk menjulang Piala Eropah buat kali ke-14 namun malam itu akan diingati dengan adegan buruk di luar stadium.Klopp berkata, peminat menjadi sasaran gas pemedih mata ketika polis cuba menyuraikan orang ramai yang kecewa kerana tidak dapat memasuki stadium."Saya belum dapat bercakap dengan keluarga saya lagi, tetapi saya tahu keluarga akan berjuang untuk memasuki stadium."Saya mendengar beberapa perkara yang tidak enak dan tidak bagus. Jelas sekali ia agak rumit di luar sana tetapi saya tidak tahu lebih lanjut mengenainya." kata KloppSementara itu, dalam satu kenyataan Liverpool menggesa 'penyiasatan rasmi' terhadap kegagalan keselamatan dilakukan.

(Penyokong tersekat di pintu masuk sebelum aksi final Liga Juara-Juara Eropah antara Liverpool menentang Real Madrid di Stade de France, Paris/FOTO REUTERS)

"Ini adalah perlawanan terhebat dalam bola sepak Eropah dan penyokong tidak harus mempunyai pengalaman yang kita saksikannyanya malam ini," kata kenyataan kelab itu.Sebaik aksi berlangsung, Liverpool gagal menamatkan musim yang menakjubkan apabila banyak peluang The Reds dinafikan oleh penjaga gol Madrid, Thibaut Courtois yang banyak menyelamatkan percubaan menakjubkan.Vinicius Junior meledakkan gol tunggal perlawanan selepas pemain sayap Brazil itu menyambut hantaran lintang Fede Valverde.

"Apabila penjaga gol menjadi pemain terbaik perlawanan maka ada sesuatu yang tidak kena untuk pasukan lain," kata Klopp."Kami mempunyai tiga peluang terbaik di mana Courtois berjaya melakukan penyelamatan yang luar biasa."Di sebalik kekecewaan itu, Klopp menyeru penyokong Liverpool untuk turun ke jalan raya di bandar itu hari ini apabila mereka akan memperagakan Piala Liga dan Piala FA sebagai sokongan kepada kelab.-AFP


Liverpool tekad kembali cemerlang musim depan-Klopp

PARIS, 29 Mei- Jurgen Klopp yakin Liverpool akan kembali lebih kuat musim depan sambil berpesan bahawa penyokong The Reds itu sudah boleh bersedia menempah hotel bagi aksi final Liga Juara-Juara di Istanbul musim depan.Klopp bertekad bahawa tiket perlawanan final di Istanbul musim depan sudah menjadi sasaran Liverpool.Liverpool dinafikan kejuaraan ketujuh oleh Real Madrid yang melebarkan rekod sebagai juara Eropah buat kali ke-14 selepas kemenangan 1-0 di Stade de France, Paris.Kekalahan tipis 0-1 kepada Madrid di Stade de France bermakna Liverpool menamatkan musim dengan julangan trofi Piala FA dan Piala Liga Inggeris (EFL) walaupun berpeluang untuk mencabar kesemua empat gelaran.Manchester City menafikan mereka daripada memenangi gelaran Liga Perdana Inggeris (EPL) dalam perlawanan terakhir penuh dramatik hujung minggu lalu dan yang terbaru, jaringan tunggal Vinicius Junior dalam babak kedua menafikan mereka daripada memenangi UCL musim ini.

"Semua orang dalam bilik persalinan, tiada siapa berasakan ia satu musim yang hebat," kata Klopp kepada BT Sport selepas kekalahan itu."Kami mungkin memerlukan beberapa minit (untuk menerimanya), mungkin beberapa jam."

Klopp menambah, Liverpool telah memberikan segala-galanya selepas dia memberitahu pemainnya untuk lebih berani dalam babak kedua.Vinicius menjaringkan gol tunggal menjelang sejam permainan dan Liverpool berhempas-pulas untuk mencari gol penyamaan tetapi nasib tidak menyebelahi mereka, di mana Madrid menafikan percubaan Sadio Mane dan Mohamed Salah menerusi aksi cemerlang penjaga golnya, Thibaut Courtois, sebagai benteng terakhir.Pemain kebangsaan Belgium itu melakukan sembilan aksi menyelamat, rekod paling tinggi dilakukan seorang penjaga gol dalam satu perlawanan final UCL (sejak musim 2003-04).Sementara itu, bekas penyerang Liverpool, Michael Owen, yang juga bermain untuk Real Madrid dalam kariernya, menegaskan The Reds masih "pasukan terbaik di Eropah" walaupun mengalami kekalahan.

(Pemain tengah Liverpool Jordan Henderson (kiri) dan pengendali Jurgen Klopp selepas aksifinal Liga Juara-Juara Eropah menentang Real Madrid di Stade de France, Paris/FOTO AFP)

Tetapi Owen, kini seorang penganalisis bola sepak BT Sport, berkata: "Saya masih fikir (Liverpool) adalah pasukan terbaik di Eropah. -AFP


Pelari solo negara berhasrat promosi sukan stairs scaling

KUALA LUMPUR, 29 Mei- Sebagai usaha mempromosikan sukan memanjat tangga atau stairs scaling kepada golongan belia di negara ini.Pelari solo negara Mejar (Kehormat) Dr Suwaibah Nasir, berhasrat membina sebuah akademi latihan bagi menyediakan pelapis muda untuk meneruskan aktiviti itu.Jelasnya, akademi latihan tersebut berperanan mencari dan melatih golongan muda yang berpotensi dalam sukan berkenaan bagi mewakili negara di peringkat antarabangsa.Beliau yang bakal menyertai misi menawan 10 menara Malaysia dan 30 Menara tertinggi Dunia (MM1030), komited untuk terus mempromosikan sukan lasak itu."Syukur Alhamdulillah dan misi ini saya akan mulakan bulan Julai nanti untuk menawan menara di bawah World Federal Great Tower iaitu di Kuantan 188, InsyaAllah."Di Malaysia ni, saya nak jadi pelopor kepada sukan bertangga di Malaysia sebab tu saya memilih 10 tower untuk saya mempromosikan sukan tangga itu sendiri kepada Malaysia," katanya.

(Pelari solo negara Mejar (Kehormat) Dr Suwaibah Nasir)

Suwaibah ditemui selepas Majlis Pelancaran Misi Menawan 10 Menara Malaysia dan 30 Menara Tertinggi Dunia di ibu negara.Majlis disempurnakan Pemangku Raja Pahang, Tengku Mahkota Tengku Hassanal Ibrahim Alam Shah Ibni Al-Sultan Abdul Ri'ayatuddin Al-Mustafa Billah Shah yang juga dilantik sebagai Penaung Diraja MM1030.

(Tengku Mahkota Tengku Hassanal Ibrahim Alam Shah merasmikan Majlis Pelancaran Misi Menawan 10 Menara Malaysia dan 30 Menara Tertinggi Dunia di ibu negara)


Ancelotti kini pegang rekod menang buat Real Madrid

(Carlo Ancelotti (tengah) meraikan kejayaan menjuarai Liga Juara-Juara Eropah bersama pemain-pemain selepas menewaskan Liverpool 1-0 di Stade de France, Paris/FOTO REUTERS)

PARIS, 29 Mei- Carlo Ancelotti menjadi pengendali pertama memenangi empat trofi Liga Juara-Juara Eropah atau Piala Eropah selepas Real Madrid menewaskan Liverpool 1-0 di Paris.Ancelotti bagaimanapun mengakui tuah memainkan peranan dan berkata 'saya kini memegang rekod'Ancelotti kini menjadi satu-satunya pengurus yang memenangi empat gelaran Liga Juara-Juara mengatasi pencapaian Bob Paisley dengan tiga gelaran ketika bersama Liverpool dan pencapaian hatrik Zinedine Zidane ketika mengendalikan Madrid di antara tahun 2016 dan 2018.Gol minit ke-59 dari Vinicius Junior memastikan kemenangan berpihak kepada Real dan menjadi mereka kini merangkul Piala Eropah buat kali ke-14."Saya adalah lelaki yang memegang rekod," kata pengendali dari Itali berusia 62 tahun itu."Saya bernasib baik datang ke sini tahun lalu dan menempuh musim yang hebat, kelab yang hebat dan pasukan yang mempunyai kualiti dan mental yang sangat bagus."Musim ini adalah yang terbaik." katanya.Ancelotti menyifatkan keputusan untuk meninggalkan Everton tahun lalu dan kembali ke pentas terbesar dalam bola sepak 12 bulan kemudian sebagai kunci kepada kejayaannya hari ini.

(Pasukan Real Madrid meraikan kejayaan menjuarai Liga Juara-Juara Eropah selepas menewaskan Liverpool 1-0 di Stade de France, Paris/ FOTO AFP)

"Saya seperti tak percaya."Kami mempunyai musim yang hebat."Kami melakukannya dengan sangat baik. Ia adalah perlawanan yang sukar dan kami banyak menderita lebih-lebih lagi pada separuh masa pertama."Akhirnya saya rasa kami layak memenangi pertandingan ini."Kami sangat gembira. Apa yang boleh saya katakan? Saya tak boleh berkata lebih." kata Ancelotti.Skuad Ancelotti mara ke perlawanan akjir selepas membuat kebangkitan di Santiago Bernabeu menyingkirkan Paris Saint-Germain, Chelsea dan Manchester City. Tiga kejuaraan Ancelotti sebelum ini adalah bersama AC Milan pada tahun 2003 dan 2007, serta ketika bersama Real Madrid buat kali pertama pada tahun 2014.-AFP


Sukan Universiti ASEAN 2022: Skuad memanah optimis cipta kejutan

KUALA NERUS, 29 Mei- Tempoh persediaan pasukan yang kian singkat ke pentas temasya Sukan Universiti ASEAN 2022 di Thailand pada Julai nanti tidak menjadi halangan buat skuad memanah negara untuk terus mengekalkan rekod cemerlang bagi pungutan pingat emas.  Namun kurangnya pendedahan kejohanan berkompetitif tinggi untuk memperkukuhkan prestasi sebelum aksi sebenar perlu diberi perhatian kepada pasukan yang dibarisi sepenuhnya pelajar institut pengajian tinggi (IPT) ini.  Percaturan untuk mempertaruhkan atlet kebangsaan yang telah menyumbang pungutan pingat di Sukan SEA Hanoi baru-baru ini bakal menjadi sandaran buat kontinjen negara dalam usaha mengekalkan status selaku kuasa besar sukan memanah di pentas temasya AUG.  Pengurus Pasukan Memanah Sukan Universiti Asean, Suhardi Abdullah @ Mohd Zaid berkata skuadnya tidak memandang rendah keupayaan pasukan lawan dan melihat ia cabaran terbuka walaupun program persiapan pasukan telah terencat berikutan pandemik. "Harapan kita untuk kali ini , kita nak letak 'target' terlalu tinggi sangat pun kita tidak berani sebab kita faham dari segi persiapan kita sendiri banyak kekangan dalam masa dua tahun ini dan kita sendiri tidak tahu kekuatan lawan dari negara-negara lain seperti Indonesia, Singapore dan Thailand," katanya.

(Pengurus Pasukan Memanah Sukan Universiti Asean, Suhardi Abdullah @ Mohd Zaid)

Penganjuran terakhir di Myanmar pada 2018, skuad negara berjaya menyumbang tujuh emas, tiga perak dan tiga pingat gangsa untuk berada di tangga ke-3 di belakang Indonesia dan Thailand selaku juara keseluruhan.


Real Madrid kalahkan Liverpool, rangkul kejuaraan Liga Juara-Juara

(Vinicius Junior (kanan) bersama rakan sepasukannya mengangkat tangan tanda kejayaan Real Madrid menewaskan Liverpool 1-0 pada final di Stade de France, Paris/FOTO AFP)

PARIS, 29 Mei- Vinicius Junior meledak gol tunggal permainan ketika Real Madrid menewaskan Liverpool 1-0 pada final Liga Juara-Juara Eropah sekali gus melebarkan rekod kemenangan mereka kepada 14 kejuaraan.Pemain sayap Brazil, Vinicius menyempurnakan hantaran Fede Valverde pada minit ke-59 untuk Madrid mendahului aksi di Stade de France yang bermula lewat lebih setengah jam akibat masalah di luar stadium.Liverpool gagal mencari gol penyamaan dan anak buah Jurgen Klopp terpaksa akur tewas di tangan gergasi Sepanyol itu buat kali kedua dalam lima musim di pentas final Eropah itu.Liverpool berpeluang mendahului permainan di babak pertama tetapi percubaan Sadio Mane diselamatkan penjaga gol Madrid Thibaut Courtois.Pemenang Piala Liga dan Piala FA Inggeris itu dikecewakan oleh Manchester City dalam saingan Liga Perdana Inggeris dan Real Madrid di pentas Liga Juara-Juara Eropah.

(Pemain sayap Real Madrid, Vinicius Junior menjulang trofi Liga Juara-Juara selepas dia membantu pasukannya menewaskan Liverpool 1-0 pada final di Stade de France, Paris/ FOTO AFP)

Liverpool kini kekal dengan enam kejuaraan di pentas tertinggi Eropah itu manakala Real menjulang trofi Liga Juara-Juara kelima mereka dalam sembilan musim, dengan Carlo Ancelotti muncul pengendali pertama memenangi trofi itu sebanyak empat kali.Ancelotti turut membimbing Real ketika mereka memenangi edisi 2014 dan pernah membawa AC Milan menjuarainya pada tahun 2003 dan 2007.Aksi final berkenaan tertangguh 35 minit akibat kekecohan yang berlaku di pintu masuk stadium. Difahamkan ia berpunca daripada ribuan penyokong yang cuba masuk menggunakan tiket palsu. - AFP


FAM harap skuad B-23 dapat pendedahan berguna di Piala Asia 2022

SEPANG, 29 Mei- Persatuan Bolasepak Malaysia (FAM) tidak meletakkan sasaran tinggi di bahu skuad Bawah 23 (B-23) kebangsaan pada kejohanan Piala Asia 2022 di Tashkent, Uzbekistan namun mahu skuad itu menimba sebanyak mungkin pengalaman beraksi pada kejohanan itu sebagai persiapan ke kejohanan sama pada tahun hadapan.Setiausaha Agung FAM Mohd Saifuddin Abu Bakar berkata badan induk itu cuma berharap pasukan itu boleh melepasi saingan peringkat kumpulan."Jika sebelum ini kita sasar ke peringkat separuh akhir tapi saya nak perbetulkan kenyataan itu, diharapkan saingan ini dapat dijadikan satu landasan baik menimba ilmu daripada pasukan Asia yang menyertainya (Piala Asia)," katanya kepada pemberita di Lapangan Terbang Antarabangsa Kuala Lumpur (KLIA) di sini hari ini.Ditanya mengenai perubahan sasaran diletakkan sebelum ini, beliau berkata sebarang sasaran diletakkan seharusnya lebih bersifat realistik."FAM bukan tidak berani tetapi sasaran itu kena ‘ukur baju di badan sendiri’. Bukan tak yakin tapi kita kena realistik dalam meletak sebarang sasaran.

Hamidin (kiri) menyampaikan amanat kepada pemain skuad B-23 negara yang akan beraksi di Piala Asia B-23

"FAM memang tidak meletakkan sasaran namun kita berharap skuad B-23 dapat buat yang terbaik, jadi ia satu pendedahan berguna," katanya.Bagi saingan edisi kali ini, Malaysia dijadualkan bertemu juara edisi 2020, Korea Selatan pada 2 Jun, diikuti Thailand (5 Jun) dan Vietnam (8 Jun) dalam perlawanan peringkat Kumpulan C di Stadium Lokomotiv dan Stadium Bunyodkor di Tashkent.Piala Asia 2022 itu akan membuka tirai pada 1 hingga 19 Jun ini.


Tiket palsu punca sepak mula Liga Juara-Juara lewat- UEFA

(Penyokong mencetus huru-hara di luar stadium selepas tidak dibenarkan masuk kerana isu tiket palsu/FOTO AFP)

SAINT-DENIS, 29 Mei-Badan induk bola sepak Eropah, UEFA menyalahkan kewujudan tiket palsu yang tidak berfungsi di pintu putar Stade de France menyaksikan penyokong tidak dapat memasuki stadium.UEFA dalam satu kenyataan memaklumkan perlawanan akhir pertandingan kelab paling berprestij di Eropah itu sepatutnya bermula pada jam 9:00 malam waktu tempatan (1900 GMT)."Ribuan penyokong Liverpool yang tidak dapat memasuki stadium pada waktu ditetapkan akibat tersekat di pintu masuk."Menjelang permainan, ribuan peminat yang telah membeli tiket palsu tersekat apabila pintu tidak berfungsi kerana tidak dapat mengesan tiket berkenaan."Akibatnya, sepak mula ditangguhkan selama 35 minit untuk membolehkan seramai mungkin peminat dengan tiket tulen mendapat akses."Ketika bilangan di luar stadium terus meningkat selepas sepak mula, polis menyuraikan mereka dengan gas pemedih mata dan memaksa mereka keluar dari stadium." menurut kenyataan itu.

(Stade de France dekat Saint-Denis, utara Paris, lokasi  aksi Liga Juara-Juara antara Liverpool dan Real Madrid/ FOTO AFP)

UEFA berkata mereka bersimpati nkepada penyokong yang terjejas dan akan mengkaji semula keadaan bersama polis dan pihak berkuasa tempatan, serta Persekutuan Bola Sepak Perancis.Beikutan insiden itu, beberapa penyokong dengan tiket yang sah turut tidak menyertai perlawanan dalam stadium sehingga tamat separuh masa pertama.Bagaimanapun, Menteri Dalam Negeri Perancis Gerald Darmanin menuding jari tepat ke arah penyokong Liverpool."Beribu-ribu 'penyokong' sama ada tanpa tiket atau dengan yang palsu berkelakuan ganas terhadap pelayan," dalam siaran tweeternya.Polis melepaskan gas pemedih mata selepas kelihatan kebanyakan penyokong cuba memanjat penghadang, menurut seorang wartawan AFP di tempat kejadian."Kakitangan keselamatan terpaksa menangkap lebih 20 penyokong yang berjaya melepasi pagar dan menceroboh masuk ke dalam stadium," menurut saksi.Katanya, keadaan menjadi tegang dan huru-hara apabila beribu-ribu penyokong masih berkumpul di luar stadium dengan setengah jam lagi untuk bermula. Real Madrid memenangi perlawanan itu selepas menewaskan Liverpool 1-0 untuk menjulang Piala Eropah buat kali ke-14 namun malam itu akan diingati dengan adegan buruk di luar stadium. -AFP


Tracol Capital Berhad peruntuk dana RM3 juta kepada Persatuan Luncur Ais Malaysia

KUALA LUMPUR, 28 Mei - Dana berjumlah RM3 juta diperuntukkan Syarikat Tracol Capital Berhad kepada Persatuan Luncur Ais Malaysia (ISAM), untuk tempoh lima tahun.Ia bagi merealisasikan impian negara memenangi emas pertama di temasya Olimpik Musim Sejuk yang akan dilangsungkan di Cortina Itali pada 2026.Ketua Pegawai Operasi Tracol Capitalasia, Datuk Abdullah Hillmee Rifin berkata dana tersebut merupakan sebahagian tanggungjawab sosial korporat (CSR) syarikat bagi membantu membangunkan sukan luncur ais di Malaysia."Kita menyahut kembali seruan kerajaan untuk sama membantu pembangunan sukan negara, jadi kenapa tidak sebagai pihak swasta kami turun untuk sama membantu menyokong sukan negara, sebab yang akan dapat nama baik bukan sekadar sukan tetapi Malaysia juga dapat nama baik," katanya kepada RTM.

Tambah Abdullah Hillmee, dengan sumbangan dana tersebut, ISAM diharap dapat membentang kepada pemegang taruh sukan negara agar sukan luncur ais dapat dipertandingkan di sukan Sea Bangkok 2025 dan Sukan Sea 2027.


Sukar bagi Malaysia jadi hos Piala Asia 2023

KUALA LUMPUR, 28 Mei - Malaysia mungkin tidak berupaya menggantikan China untuk menjadi hos Piala Asia 2023.Setiausaha Agung Persatuan Bolasepak Malaysia (FAM) Mohd Saifuddin Abu Bakar secara peribadi berpendapat amat sukar bagi Malaysia untuk menganjurkan kejohanan berprestij bola sepak Asia itu kerana berdepan kekangan menyediakan venue serta padang berkualiti tinggi.“Dari segi logistik seperti hotel kita tiada masalah namun negara yang menjadi penganjur memerlukan minimum empat stadium manakala kualiti padang latihan juga perlu setaraf dengan venue perlawanan.“Padang latihan perlu memenuhi kriteria tinggi ditetapkan kerana ini pertandingan bola sepak tertinggi di rantau Asia,” katanya ketika ditemui baru-baru ini.Bukan itu sahaja, masa juga jelas mencemburui Malaysia untuk menganjurkannya kerana memerlukan persediaan rapi memandangkan kejohanan itu berlangsung tahun depan, waima menjadi penganjur bersama dengan negara lain.“Tetapi ini pendapat saya namun terserah kepada keputusan mesyuarat exco yang akan diadakan selepas Kongres FAM pada Ogos ini untuk membida penganjuran Piala Asia 2023 atau sebaliknya. “Presiden FAM Datuk Hamidin Mohd Amin juga boleh panggil untuk bincangkan perkara itu (penganjuran Piala Asia 2023) namun setakat ini tiada ura-ura lagi kita berminat anjurkannya,” katanya.

Sebelum ini, Setiausaha Agung Konfederasi Bola Sepak Asia (AFC) Datuk Seri Windsor John berkata mereka akan menghantar dokumentasi bidaan kepada 47 persatuan lain di dalam Asia termasuk FAM seawal minggu hadapan untuk mencari tuan rumah baharu Piala Asia 2023.Beliau berkata AFC memberi masa hingga akhir bulan depan bagi negara yang berminat menganjurkan kejohanan untuk mengemukakan kertas cadangan menggantikan China yang menarik diri daripada menganjurkan Piala Asia 2023 susulan pandemik COVID-19.Kali pertama dan terakhir Malaysia menjadi tuan rumah Piala Asia adalah pada 2007 iaitu negara menganjurkannya bersama Indonesia, Thailand dan Vietnam.Sementara itu, Mohd Saifuddin memaklumkan FAM menetapkan sasaran bagi skuad Bawah 23 tahun (B-23) kebangsaan untuk layak ke separuh akhir sekali gus muncul antara empat pasukan terbaik pada Piala Asia B-23 2022 di Uzbekistan, bulan depan.Anak buah Brad Maloney yang dijangka berlepas esok ke Tashkent, berdepan tugas getir dalam Piala Asia B-23 2022 selepas diundi dalam Kumpulan C bersama juara 2020 Korea Selatan, naib juara 2018 Vietnam dan Thailand. - BERNAMA


Peminat bola sepak semakin yakin dengan persembahan De Paula

KUALA LUMPUR, 28 Mei- Jika sebelum ini persembahan pemain naturalisasi Guilherme De Paula sering mendapat kritikan peminat bola sepak negara setiap beliau menyarung jersi Harimau Malaya, namun persembahan beliau dalam perlawanan malam tadi kelihatan lebih meyakinkan ramai.Jaringan beliau menerusi sepakan penalti untuk memberikan kemenangan 4-0 menewaskan Brunei dalam perlawanan persahabatan antarabangsa Tier 1, sudah cukup untuk membungkam pengkritik, sekurang-kurangnya buat masa ini.Rata-rata penyokong bola sepak negara di Stadium Nasional Bukit Jalil melompat dan bersorak riang selepas De Paula menyempurnakan sepakan penalti itu dan jelas namanya sering dilaungkan setiap kali bola sampai di kaki penyerang kelahiran Brazil itu.Menyedari yang beliau sering menjadi sasaran pengkritik, pemain Johor Darul Ta’zim (JDT) itu berkata beliau enggan tunduk terhadap tekanan, kerana beliau tahu kualiti permainannya dan apa yang boleh diberikan beliau kepada pasukan kebangsaan.“Ada ketika prestasi anda baik, dan ada ketika buruk. Anda perlu tahu bahawa perkara ini (kritik) sentiasa ada dalam bola sepak. Apabila dikritik, saya hanya terus berlatih dan bekerja lebih keras,” katanya kepada pemberita selepas perlawanan malam tadi. Merujuk kepada perlawanan malam tadi, pemain berusia 35 tahun itu percaya kemenangan besar itu akan memberikan motivasi kepada rakan sepasukannya untuk beraksi lebih baik menentang Hong Kong dalam perlawanan persahabatan seterusnya pada 1 Jun.Sementara itu, V. Ruventhiran yang membuat penampilan pertamanya untuk Malaysia, menyifatkan pengalaman itu sebagai permulaan yang baik untuknya sebagai pemain kebangsaan dan beliau mengakui amat gembira menjadi antara kesebelasan utama menentang Brunei.

“Ini baru permulaan, saya akan terus berjuang dan bekerja keras untuk mendapatkan tempat dalam pasukan kebangsaan selepas ini,” tambahnya.Pemain Petaling Jaya City FC itu mengaku bahawa ketua jurulatih, Kim Pan Gon amat tegas dan sentiasa mahukan supaya pemainnya mengekalkan kualiti yang mereka ada, sama ada dalam sesi latihan mahu pun pada hari perlawanan.Selepas perlawanan menentang Hong Kong, skuad Harimau Malaya kemudiannya akan menentang Turkmenistan pada 8 Jun, diikuti Bahrain (11 Jun) dan Bangladesh (14 Jun) dalam Kumpulan E kelayakan Piala Asia 2023.


Aksi menentang Brunei sepatutnya lebih baik - Pan Gon

KUALA LUMPUR, 28 Mei- Prestasi Harimau Malaya menentang Brunei dalam perlawanan persahabatan antarabangsa Tier 1 sepatutnya lebih baik biarpun membelasah lawan 4-0 di Stadium Nasional Bukit Jalil, malam tadi.Ketua jurulatihnya, Kim Pan Gon menyedari ada kalanya pasukannya kehilangan rentak dalam perlawanan menentang Brunei yang rankingnya jauh lebih rendah daripada Malaysia dengan berada di tangga ke-154 dalam ranking FIFA.“Permainan kami sepatutnya lebih baik, saya tidak mengira berapa banyak gol yang kami jaringkan namun secara keseluruhan kami boleh melakukan prestasi lebih baik.“Mesti ada rentak sepanjang perlawanan, seperti yang anda lihat dalam bola sepak peringkat tinggi mereka tidak terlalu menghentikan rentak, saya tidak boleh katakan saya tidak gembira tetapi saya cuba memahami pemain kita (kehilangan rentak),” katanya pada sidang media selepas perlawanan.Bagaimanapun, jurulatih dari Korea Selatan itu berkata beliau tidak berada di sini untuk mengadu tentang prestasi pemainnya kerana beliau percaya mereka telah memberikan yang terbaik menentang pasukan ke-191 terbaik dunia itu. Pan Gon turut merasakan pemainnya mungkin memerlukan lebih banyak masa untuk menyesuaikan diri dengan pendekatan baharu yang beliau mahu lihat di atas padang dan memuji usaha mereka untuk memberikan komitmen 100% semasa sesi latihan.Jurulatih berusia 53 tahun itu berkata, Malaysia akan bermain lebih baik jika mereka bertemu pasukan yang lebih kuat dan percaya pasukan negara akan mempamer prestasi baik dalam perlawanan persahabatan akan datang, menentang bekas pasukan kendaliannya, Hong Kong pada 1 Jun. Dalam pada itu, Pan Gon menggesa peminat dan media supaya terus memberikan sokongan padu dan bukan sekadar melancarkan ‘serangan’ ke atas pemain sekiranya mereka melakukan sebarang kesilapan dalam perlawanan.

(Ketua jurulatih Harimau Malaya, Kim Pan Gon)

“Anda mungkin marah atau kecewa namun kami cuba sedaya upaya untuk membanggakan anda dengan memberikan prestasi yang lebih baik dan bukannya bola sepak negatif. Jika mereka (pasukan) menangis, kami menangis, kami mesti menyokong penuh pemain,” katanya lagi.Sementara itu, beliau cukup gembira melihat sokongan daripada peminat Malaysia yang hadir di stadium untuk menonton perlawanan pertamanya sejak beliau mengambil alih tugas sebagai pengurus skuad kebangsaan baharu Februari lepas, terutama 'Ultras Malaya', sambil mereka terus melaung bagi menaikkan semangat pemain sepanjang perlawanan.Selain tempang tanpa kehadiran beberapa bintang utama menentang Malaysia, pengendali Brunei, Rosanan Samak pula mengakui pemainnya kurang cergas memandangkan mereka berdepan kekangan mendapatkan minit permainan selepas liga bola sepak di negara itu masih lagi dihentikan susulan COVID-19.Harimau Malaya akan meneruskan aksi persahabatan menentang Hong Kong 1 Jun ini sebelum berdepan Turkmenistan pada 8 Jun, diikuti Bahrain (11 Jun) dan Bangladesh (14 Jun) pada aksi Kumpulan E saingan kelayakan Piala Asia 2023 di Stadium Nasional Bukit Jalil.


JDT II menang tipis ke atas Selangor FC II

JOHOR BAHRU, 28 Mei- Pasukan Johor Darul Ta'zim ll (JDT ll) berhasil mengutip mata penuh selepas menang tipis 3-2 ke atas Selangor FC II dalam aksi Liga Premier di Stadium Majlis Bandaraya Pasir Gudang malam tadi.Selangor FC II mengejutkan tuan rumah apabila meledak gol pendahuluan menerusi sepakan percuma Nik Muhammad Sharif pada minit ke-29.Memasuki babak kedua, Fernando Rodriguez berhasil menjaringkan gol penyamaan menerusi penalti pada minit ke-53.  Rodriguez sekali lagi menambah gol peribadinya pada minit ke 60, meletakkan tuan rumah mendahului 2-1.

(Pemain JDT II, Fernando Rodriguez Ortega (kiri) diasak pemain Selangor FC II Mohamad Ikhwan Mohd Hafizo (kanan) pada Liga Premier Malaysia 2022 di Stadium Majlis Bandaraya Pasir Gudang)

Selangor FC ll mengikat kembali kedudukan pada minit ke-76, menerusi Muhammad Khairi Suffian.  Gol kemenangan JDT ll dijaringkan Gabriel Nistelrooy Tamin pada masa tambahan, memastikan 3 mata berharga buat tuan rumah.


Kejohan Silat Dunia Julai depan bakal menjadi pentas terakhir Jufferi

SUNGKAI, 27 Mei- Kejohanan silat dunia 2022 yang bakal berlangsung di Melaka pada Julai ini akan menjadi aksi terakhir buat jaguh silat negara, Mohd Al Jufferi Jamari sebelum bersara.Bagi bekas juara duni itu, aksi di Melaka harus dimanfaatkan dengan sebaiknya dan berhasrat menamatkan saingan dengan keputusan membanggakan.Dalam kejohanan tersebut, Jufferi akan mengubah semula penyertaannya ke kelas E, 65 hingga 70 kilogram berbanding Kelas F, 70-75 kg sebelum ini."Saya akan bertukar kelas kerana baru-baru ini saya pun telah berjumpa dengan Presiden, Datuk Wira Megat dan dia telah meminta saya untuk kembali ke kelas E,"Saya sudah berada dalam kelas E selama 14 tahun, dan saya rasakan kelas F terlalu berat untuk saya yang memerlu masa panjang untuk membina kekuatan dan kepantasan. Tapi saya akan cuba berikan yang terbaik," katanya.

(Mohd Al Jufferi Jamari ditemui selepas menghadiri kempen Selamatkan Harimau Malaya di Sungkai, Perak)

Sementara itu dia turut mengakui sudah pulih daripada kecederaan bahu kanan yang dialami ketika Sukan Sea Sea di Hanoi Vietnam, yang menyaksikan membawa pulang pingat gangsa.Dalam pada itu, Jufferi turut memaklumkan hasrat untuk membuka Akademi silat sendiri apabila bersara nanti.


Piala Asia B23: Fokus untuk saingan Piala Asia Bawah 23 Tahun -FAM

KUALA LUMPUR, 27 Mei- Presiden Persatuan Bolasepak Malaysia (FAM) Datuk Hamidin Mohd Amin tidak mahu pemain negara terus dibayangi kegagalan di Sukan SEA baru-baru ini.Beliau yakin skuad di bawah kendalian Brad Maloney itu mampu melakar keputusan baik sekiranya kekal fokus dan mempamerkan kesungguhan tinggi dalam saingan di Tashkent, Uzbekistan pada 1 hingga 19 Jun ini.Tegasnya, kejohanan Piala Asia Bawah 23 Tahun adalah misi sebenar skuad muda negara selepas menggalas cabaran di Hanoi, Vietnam.Menurut Datuk Hamidin, pemain perlu tampil lebih baik memandangkan kejohanan pentas Asia ini lebih mencabar.

(Datuk Hamidin Mohd Amin bersama skuad Harimau Malaya B23 / FAMalaysiaOfficial)

Hamidin berharap skuad Harimau Muda negara akan berjuang habis-habisan hingga titisan keringat yang terakhir dalam kejohanan berkenaan.Skuad negara akan berlepas ke Uzbekistan Ahad ini sebelum memulakan kempen Kumpulan C berdepan Korea Selatan pada 2 Jun, Thailand, 5 Jun dan Vietnam pada 8 Jun.Kali terakhir Malaysia memenangi ‘ibu segala pingat’ Sukan SEA adalah pada edisi 2011 di Indonesia.


Daniil Medvedev komited perbaiki prestasi dalam pusingan ketiga Tenis Terbuka Perancis

PARIS, 27 Mei- Pemain Rusia, Daniil Medvedev akui gembira dengan prestasi semasanya dalam Tenis Terbuka Perancis.Namun beliau perlu memperbaiki beberapa kelemahan bagi aksi pusingan ketiga kejohanan pada esok.Menurut Medvedev, aksi Sabtu ini menentang Miomir Kecmanovic dari Serbia tidak boleh dipandang mudah biarpun lawannya hanya menghuni ranking 31 dunia.Jelas beliau, tumpuannya kini adalah untuk memperbaiki kedudukan ranking semasa terutama bagi merampas kembali kedudukan No.1 dunia.Beliau yang ketika ini menghuni ranking No.2 dunia berjaya melangkah ke pusingan ketiga selepas menewaskan pemain Serbia, Laslo Djere pada semalam dengan kemenangan 6-3, 6-4, 6-3.Dalam pada itu, Medvedev turut memaklumkan dia kini lebih berminat untuk mengekalkan fokus di gelanggang berbanding isu melibatkan penggantungan Wimbledon terhadap pemain Rusia dan Belarus tahun ini.

(Daniil Medvedev selepas perlawanan menentang  Serbia, Laslo Djere, semalam /AFP)

Sementara itu, bagi saingan wanita pula menyaksikan Iga Swiatek sekali lagi menampilkan corak persembahan cemerlang apabila mengatasi Alison Riske dan menempah slot ke pusingan ketiga Terbuka Perancis.Pemain nombor satu dunia itu merekodkan kemenangan 6-0, 6-2 di Court Suzanne-Lenglen, dan selepas ini dijadual berdepan Danka Kovinic.Juara edisi 2020 itu telah memenangi 39 perlawanan tahun ini, lebih tiga kemenangan daripada rekod yang dilakukan sepanjang musim lalu.Nasib berbeza dihadapi bekas pemain nombor satu dunia, Simona Halep apabila tersingkir daripada Terbuka Perancis selepas tewas kepada Zheng Qinwen, semalam. Lebih memilukan juara Roland Garros 2018 itu tewas 6-2, 2-6, 1-6 kepada lawan bukan pilihan.Dalam perlawanan tersebut Halep hanya mampu mendominasi permainan pada set pertama namun gagal mengekalkan rentak pada aksi berikutnya. -AFP


‘Speedy Tigers’ layak ke Piala Dunia 2023

KUALA LUMPUR, 27 Mei- Skuad hoki lelaki negara berjaya menempah slot ke Piala Dunia 2023 yang dijadual berlangsung di India pada 13 hingga 29 Januari tahun depan.Ini berikutan India yang terlebih dahulu mengesahkan tempat ke kejohanan berprestij itu atas kapasiti tuan rumah layak ke kelompok ‘Super 4’ Piala Asia 2022 di Jakarta, selepas ‘meratah’ tuan rumah Indonesia 16-0 semalam.Ini membolehkan tiga lagi pasukan dalam kelompok ‘Super 4’ layak secara automatik ke Piala Dunia itu.Kemenangan besar itu menyaksikan India menduduki tempat kedua Kumpulan A dengan mengumpul empat mata di belakang pendahulu Jepun yang mengutip sembilan mata.Hanya dua pasukan terbaik dari dua kumpulan dalam Piala Asia 2022 layak ke kelompok ‘Super 4’ yang menggunakan format liga sepusingan bermula Sabtu ini.Terdahulu, Malaysia layak ke ‘Super 4’ selaku juara Kumpulan B selepas melakar rekod cemerlang menang tiga perlawanan berturut-turut dengan membelasah Oman 7-0 pada Isnin lepas, diikuti kemenangan ke atas Korea Selatan 5-4 sehari kemudian selain kemenangan besar 8-1 ke atas Bangladesh semalam. Korea Selatan yang muncul naib juara Kumpulan B turut menyertai Malaysia, Jepun dan India ke kelompok ‘Super 4’.Pasukan kendalian A. Arul Selvaraj bakal memulakan cabaran ‘Super 4’ menentang Korea Selatan Sabtu ini diikuti India (29 Mei) dan Jepun (31 Mei) manakala final berlangsung pada 1 Jun.

Aksi pemain Malaysia (kuning) ketika menentang Bangladesh dalam perlawanan terakhir Kumpulan B, Piala Asia 2022

Dua pasukan terbaik dalam ‘Super 4’ akan berentap merebut trofi Piala Asia 2022.Kali terakhir Malaysia layak ke Piala Dunia adalah pada edisi 2018 di India yang menyaksikan mereka menduduki tempat ke-15.Pencapaian terbaik pasukan negara adalah pada edisi 1975 ketika menjadi hos kejohanan itu dengan mereka muncul sebagai pasukan keempat terbaik.


Harimau Malaya sedia hadapi Brunei esok

PETALING JAYA, 26 Mei- Dayung sudah di tangan, sampan sudah di air menjadi peribahasa tepat buat pasukan skuad Harimau Malaya yang bersedia dalam aksi persahabatan antarabangsa Tier 1 menentang Brunei di Stadium Nasional Bukit Jalil, pada Jumaat (esok).Bukan itu sahaja, pengendalinya, Kim Pan Gon juga akui tidak sabar untuk menguji keberkesanan ‘senjata baharu' skuad kebangsaan.Jelas Pan Gon, pelbagai input dan maklumat sudah dicurahkan terutama berkaitan formasi baharu yang diterapkan kepada anak buahnya sejak kem latihan pusat bermula Khamis lepas.Bagi perlawanan esok, beliau turut berharap anak buahnya akan memberikan persembahan terbaik dalam usaha mendapatkan kemenangan.

(Pengendali Harimau Malaya, Kim Pan Gon /BERNAMA)

Selain Brunei, Malaysia dijadual berdepan Hong Kong dalam satu lagi aksi persahabatan pada 1 Jun depan.Dalam pada itu, pemain sayap skuad Harimau Malaya, Muhammad Safawi Rasid bertekad untuk menjelmakan semula prestasi cemerlangnya dalam pusingan kelayakan Piala Asia 2023 di Stadium Nasional Bukit Jalil, bulan depan.Jelas beliau, andai diberi kepercayaan oleh ketua jurulatih Kim Pan Gon, pemain Johor Darul Ta’zim itu yakin dapat membantu Malaysia dalam kempen kelayakan itu di hadapan peminat sendiri.Sebelum ini Safawi menampilkan prestasi terbaik bersama Harimau Malaya ketika di bawah kendalian Tan Cheng Hoe pada 2019 dengan membantu pasukannya merekodkan sembilan kemenangan daripada keseluruhan 13 perlawanan termasuk aksi persahabatan Tier 1.


Hoki Piala Asia: Skuad kebangsaan kekalkan rekod tanpa kalah

JAKARTA, 26 Mei- Skuad hoki kebangsaan berjaya mengekalkan rekod tanpa kalah dalam aksi Kumpulan B selepas berpesta gol menewaskan Bangladesh 8-1.Kemenangan itu membolehkan Malaysia menamatkan aksi peringkat kumpulan selaku juara Kumpulan B Hoki Piala Asia, sekali gus menempah slot ke saingan Super Four.Dalam perlawanan tersebut, skuad bimbingan Arul Selvaraj memulakan aksi dengan baik yang turut menyaksikan Muhammad Razie Abd Rahim dan Faizal Saari masing-masing berjaya meledak hatrik.

(Aksi skuad kebangsaan ketika menumpaskan Bangladesh 8-1)

Baki dua lagi gol skuad hoki kebangsaan dijaringkan oleh Muhammad Najmi Farizal Jazlan dan Mohamad Ashran Hamsani.Berdasarkan format kejohanan, dua pasukan terbaik bagi Kumpulan A dan B layak untuk beraksi di peringkat Super Four yang akan bermula Sabtu ini.Tiga pasukan terbaik pada kejohanan di Jakarta akan memperoleh slot automatik ke hoki Piala Dunia 2023 di India.


AS Roma juara Liga Conference Europa

TIRANA, 26 Mei- Kelab Itali, AS Roma menjuarai trofi dalam aksi final Liga Conference Europa buat kali pertama dalam masa 60 tahun selepas jaringan Nicolo Zaniolo di babak pertama membantu mereka menang 1-0 ke atas kelab Belanda, Feyernoord di Albania, awal pagi tadi.Ia juga memahat sejarah unik buat ketua jurulatih mereka, Jose Mourinho yang muncul pengendali pertama memenangi kesemua 4 trofi di pentas Eropah.Jaringan menarik Zaniolo pada minit ke-32 itu sudah cukup untuk menobatkan Roma sebagai juara dalam kejohanan yang kali pertama diadakan itu.Ia juga merupakan kejohanan ketiga berprestij yang diperkenalkan oleh UEFA selepas Liga Juara-Juara dan Liga Europa.

(AS Roma memahat sejarah unik buat ketua jurulatih mereka, Jose Mourinho /AFP)

Kali terakhir kelab Serie A itu memenangi trofi adalah pada 1961 ketika menyertai Piala Fairs.Sementara bagi Mourinho pula menjadi pengendali pertama memenangi kesemua trofi kejohanan Eropah bersama 4 pasukan yang berbeza.Jurulatih dari Portugal itu sebelum ini telah merangkul 3 gelaran Eropah iaitu Liga Juara-Juara, Liga Europa dan juga Piala UEFA. -AFP


347 pemanah IPT 'berkampung' di UniSZA, buru kejuaraan sulung Kejohanan Memanah Terbuka IPT

KUALA NERUS, 26 Mei- Seramai 347 pemanah daripada Institusi-Institusi penganjian tinggi seluruh negara berkampung di Universiti Sultan Zainal Abidin (UniSZA) bagi memburu kejuaraan sulung dalam Kejohanan Memanah Terbuka IPT 2022.Objektif utama kejohanan anjuran Kementerian Penganjian Tinggi (KPT) itu adalah untuk memperkasakan semangat kesukanan dalam kalangan penuntut IPT awam dan swasta.Sebanyak empat acara dipertandingkan dalam kejohanan tersebut iaitu melibatkan Lelaki Compound, Wanita Compound, Lelaki Recurve dan Wanita Recurve.

(Pengarah Kejohanan Memanah Terbuka IPT 2022, Suhardi Abdullah)

Pengarah Kejohanan, Suhardi Abdullah berkata, kejohanan itu mampu menjadi medan persiapan terbaik buat pemanah yang bakal menyertai Sukan Universiti ASEAN di Thailand, Julai depan."Objek utamanya adalah sebagai platform bagi persediaan atlet IPT memandangkan di peringkat KPT juga persiapan sedang dijalankan bagi mempersiapkan pasukan ke Sukan Universiti ASEAN," katanya.Kejohanan lima hari yang bakal berakhir 29 Mei ini itu turut hadiah keseluruhan RM7,800.


Rafael Nadal terus cemerlang dalam tenis Terbuka Perancis

PARIS, 26 Mei- Raja gelanggang tanah liat, Rafael Nadal mempamer aksi cemerlang apabila mencatat kemenangan ke-300 dalam kariernya pada kejohanan Grand Slam selepas menyingkirkan cabaran pemain tuan rumah, Corentin Moutet 6-3, 6-1, 6-4, sekali gus mara ke pusingan ketiga Terbuka Perancis.Nadal sebelum ini merangkul 13 trofi di Roland Garros dalam 21 koleksi kejuaraan Grand Slamnya.Meskipun menjangkau usia 36 tahun, bintang Sepanyol tersebut beraksi dengan baik di atas permukaan gelanggang kegemarannya itu, sekali gus mencerahkan peluangnya meraih kejuaraan ke-13.Selepas ini Nadal dijadual berdepan pilihan ke-26 dari Belanda, Botic van de Zandschulp (ZAN-SKHERP) di pusingan ketiga dan berpotensi bertemu dengan pemain nombor 1 dunia, Novak Djokovic jika mara ke suku akhir nanti.

(Aksi Rafael Nadal ketika bertemu pemain tuan rumah, Corentin Moutet /AFP)

Sementara itu, bintang Serbia, Novak Djokovic memulakan kempen mempertahankan gelaran Terbuka Perancis dengan kemenangan bergaya 6-2, 6-3, 7-6 ke atas Alex Molcan dari Slovakia di pusingan kedua.Pemain nombor 1 dunia itu kini dalam misi menyamai rekod 21 gelaran Grand Slam yang dicipta Rafael Nadal.Beliau yang kini sudah berusia 35 tahun, dilihat tidak berdepan masalah mengatasi lawannya di ranking ke-38 dunia itu dalam straight sets.Dia yang diletakkan sebagai pilihan utama dijadual berdepan pemain ranking ke-43 dunia, Aljaz Bedene dari Slovenia di pusingan ketiga. -AFP


Penyerang Piala Presiden Selangor FC meninggal dunia


Minamino putus masa depan selepas aksi final di Liga Juara-Juara

LONDON, 25 Mei- Pemain antarabangsa Jepun, Takumi Minamino akan menunggu selepas pertembungan Liverpool dengan Real Madrid dalam final Liga Juara-Juara di Paris, Ahad ini sebelum mempertimbangkan masa depannya bersama kelab Liga Perdana Inggeris (EPL) itu.Minamino dikaitkan dengan perpindahan ke pasukan lain selepas menjaringkan 10 gol dalam 24 perlawanan di semua pertandingan musim ini untuk Liverpool yang gagal menambah kejuaraan Liga Perdana Inggeris (EPL) selepas memenangi Piala Liga dan Piala FA."Saya mempunyai perlawanan bersama Jepun juga (pada Jun) dan tidak akan ada masa untuk berehat, tetapi saya akan memikirkan masa depan saya selepas final Liga Juara-Juara," kata Minamino yang dipetik Kyodo News."Buat masa ini, paling utama saya menumpukan perhatian kepada perlawanan."

(Pemain Liverpool, Takumi Minamino (kanan) giat berlatih bersama rakan sepasukan, Sadio Mane di padang latihan skuad The Reds di Liverpool sebagai persiapan aksi final Liga Juara-Juara menentang Real Madrid di Paris, pada awal pagi Ahad ini/ FOTO AFP)

Minamino sudah bermain empat kali dalam Liga Juara-Juara setakat musim ini dan dia berharap untuk mencipta sejarah menentang pasukan Carlo Ancelotti pada hujung minggu ini."Tiada seorang pun dari Jepun yang pernah berdiri di padang dalam aksi final (Liga Juara-Juara), jadi saya mahu melakukannya," kata perancang tengah itu.Jaringan Minamino musim ini adalah yang terbaik sejak berpindah ke England ketika dia berusaha untuk memecah masuk ke dalam kesebelasan utama Jurgen Klopp. -REUTERS


Mahu tebus kecewa di Hanoi, Harith fokus saingan Piala Asia B-23

BUKIT JALIL, 25 Mei - Menjelang saingan Piala Asia Bawah 23 yang akan membuka tirainya pada 1 Jun depan di Uzbekistan.Pemain skuad negara, Harith Haiqal tekad untuk menebus kekecewaan selepas gagal membawa pulang sebarang pingat di Sukan SEA Hanoi 2021 baru-baru ini."Dalam seminggu lebih ini, kita perlu perbaiki kelemahan-kelemahan yang ada sebab di Piala Asia nanti pertandingan di Sea Game melibatkan tiga pemain kategori umur yang berbeza," katanya.Pemain muda Selangor FC berusia 19 tahun itu, tidak mahu memikirkan lagi kekalahan yang diharungi di Hanoi, Vietnam dan ingin mengalihkan fokusnya terhadap kejohanan di Uzbekistan.

Harith turut yakin dia dan rakan sepasukan akan bangkit menampilkan aksi yang lebih baik.Pada kejohanan Piala Asia Bawah 23 Tahun itu nanti, skuad muda kebangsaan telah diundi bersama Thailand, Vietnam dan Korea Selatan dalam kumpulan C.


Safawi tekad ulangi pencapaian cemerlang 2019

PETALING JAYA, 25 Mei- Pemain sayap skuad kebangsaan Muhammad Safawi Rasid tekad membantu Harimau Malaya menjelmakan semula prestasi cemerlang pada 2019 bagi pusingan kelayakan Piala Asia 2023 di Stadium Nasional Bukit Jalil, bulan depan.Sekiranya diberikan kepercayaan untuk diturunkan oleh ketua jurulatih Kim Pan Gon, Muhammad Safawi yakin boleh berbuat demikian, apatah lagi dengan sokongan pemain ke-12 yang bakal hadir ke ‘kandang keramat’ Harimau Malaya dalam pusingan kelayakan itu kelak.“Saya rasa kelebihan beraksi di laman sendiri adalah peluang terbaik bagi saya dan pasukan buktikan sesuatu buat Malaysia. Saya akan jelmakan semula prestasi cemerlang 2019 dan mahu buktikan yang saya boleh buat sesuatu bantu pasukan nanti,” katanya kepada pemberita pada sesi latihan skuad Harimau Malaya di sini hari ini.Skuad kebangsaan ketika di bawah kendalian bekas ketua jurulatih Tan Cheng Hoe, menampilkan prestasi terbaik mereka pada musim 2019 dengan merekodkan sembilan kemenangan daripada keseluruhan 13 perlawanan termasuk aksi persahabatan Tier 1 dengan empat daripadanya menewaskan pasukan dalam ranking lebih tinggi pada waktu itu.Mengulas mengenai kelebihan beraksi di laman sendiri pada saingan kelayakan itu, pemain Johor Darul Ta’zim (JDT) itu berkata beliau dan rakan sepasukan tidak merasa terbeban dengan situasi tersebut namun akan menyahut cabaran untuk memastikan Malaysia mencatat keputusan positif.Sementara itu, pemain Petaling Jaya City FC V. Ruventhiran, yang bangga dapat menyertai kem latihan skuad kebangsaan buat kali pertama sepanjang kariernya, tidak sabar untuk mempelajari taktikal Pan Gon serta barisan kejurulatihan lain.“Saya percaya satu hari nanti masa saya akan tiba. Sekarang, saya di sini dan saya perlu terus gigih berusaha,” katanya.

Pemain berusia 21 tahun itu percaya kemenangan pada aksi pemanas badan menentang Brunei, Jumaat ini akan dapat memberi suntikan motivasi kepada pasukan untuk tampil lebih yakin pada pusingan kelayakan Piala Asia 2023.Ruventhiran dipanggil ke kem latihan bagi menggantikan tempat pemain Negeri Sembilan FC, Khair Jefri Jones, yang terpaksa digugurkan akibat kecederaan buku lali ketika perlawanan Liga Super menentang Kedah Darul Aman FC pada 17 Mei lepas.Selain Brunei, Malaysia dijadual bertemu Hong Kong dalam satu lagi aksi pemanas badan pada 1 Jun.Harimau Malaya bakal berdepan Turkmenistan pada 8 Jun, diikuti Bahrain (11 Jun) dan Bangladesh (14 Jun) pada aksi Kumpulan E saingan kelayakan Piala Asia 2023.-BERNAMA


Elneny tandatangani kontrak baharu dengan Arsenal

(Elneny menandatangani kontrak baharu dengan Arsenal. (Foto kanan) Elneney bersama ahli keluarga/FOTO TWITTER ELNENY)

LONDON, 25 Mei- Pemain tengah Arsenal Mohamed Elneny menandatangani kontrak baharu dengan kelab Liga Perdana Inggeris itu.Pemain antarabangsa Mesir itu telah menjaringkan lima gol dalam 147 penampilan sejak tiba di Emirates dari kelab  Switzerland Basel pada 2016.Bagaimanapun, tempoh perjanjian baharu pemain berusia 29 tahun itu belum didedahkan oleh The Gunners."Mo adalah bahagian yang sangat penting dalam pasukan. Dia membawa tenaga, semangat dan komitmen yang tidak berkesudahan kepada pasukan dan disayangi oleh semua orang," "Elneny merupakan pemain penting untuk kami di dalam dan di luar padang, contoh sebenar kepada pemain muda kami dan saya gembira beliau kekal," menurut pengendali Arsenal, Mikel Arteta.Elneny membuat 14 penampilan di liga utama musim ini ketika Arsenal menduduki tempat kelima dalam Liga Perdana, sambil turut membantu negaranya mara ke final Piala Negara-Negara Afrika, di mana mereka ditewaskan menerusi sepakan penalti oleh Senegal.

(Pemain tengah Arsenal dari Mesir, Mohamed Elneny mencabar penyerang England Everton, Dominic Calvert-Lewin semasa perlawanan Liga Perdana Inggeris antara Arsenal dan Everton di Stadium Emirates di London, 22 Mei 2022/FOTO AFP)

Beliau menjulang Piala FA pada musim pertamanya di utara London dan menghabiskan kempen 2019/2020 secara pinjaman di kelab Turki Besiktas.“Saya suka kelab ini dan saya rasa seperti sebahagian daripada keluarga ini,” kata Elneny. "Saya mahu meneruskan khidmat di kelab yang menakjubkan ini dan saya sangat gembira dan sangat teruja untuk masa depan." kata Elneny.-AFP


KBS dan MEXT tandatangan MOC, jalin kerjasama erat dalam bidang sukan

TOKYO, 25 Mei - Kementerian Belia dan Sukan (KBS) telah menandatangani Memorandum Kerjasama (MOC) bersama Kementerian Pendidikan, Kebudayaan, Sukan, Sains dan Teknologi Jepun (MEXT) di Tokyo, Jepun.KBS menerusi kenyataan memaklumkan,pemeteraian MOC ini akan meningkatkan peluang kedua-dua buah negara yang lebih sistematik termasuk dalam bidang sukan.

Melalui kepakaran dan pengalaman penganjuran Olympik dan Paralimpik 2020 oleh Jepun, Malaysia boleh mengadakan program antara kedua-dua negara seperti "Pengurusan Sukarelawan" bagi penganjuran Sukan SEA 2027.Selain itu program seperti pembangunan atlet, jurulatih, dan pegawai sukan serta penganjuran perlawanan persahabatan termasuk sukan elektronik juga dapat diwujudkan melalui perjanjian ini.Pembentukan program pengurusan fasiliti sukan secara efektif turut akan menjadi salah satu intipati kerjasama tersebut.


Badminton Terbuka Malaysia buka tirai 28 Jun ini

KUALA LUMPUR, 25 Mei- Kejohanan Badminton Terbuka Malaysia yang kembali dianjurkan selepas dua tahun dibatalkan akibat pandemik COVID-19, bakal membuka tirainya dari 28 Jun hingga 3 Julai di Arena Axiata Bukit Jalil.Persatuan Badminton Malaysia (BAM) memaklumkan, pelbagai aktiviti menarik bakal disajikan kepada para penonton bagi memeriahkan kembali kejohanan tersebut.Kejohanan Terbuka Malaysia merupakan salah satu daripada lima kejohanan siri super berprestij dalam kalendar Persekutuan Badminton Dunia (BWF) dengan menawarkan hadiah keseluruhan AS$675,000 atau bersamaan RM2.96 juta.

Menurut BAM, aktiviti tersebut adalah sebahagian daripada karnival Festival Malaysia yang menampilkan permainan interaktif seperti badminton udara, jualan makanan, selain persembahan kebudayaan dan artis tempatan dari jam 3 petang sehingga 10 malam.Tambahnya, karnival Festival Malaysia itu memfokuskan kepada budaya Malaysia, pelancongan dan sukan bagi mempromosi Malaysia di mata dunia.Tiket akan dijual dengan harga dari RM25 hingga RM500 dan boleh dibeli menerusi laman web www.myticket.asia bermula 26 Mei pada pukul 2 petang.


Matthew Davies cuba 'beli jiwa' Pan Gon

KUALA LUMPUR, 25 Mei- Pemain pertahanan kanan Harimau Malaya, Matthew Davies mahu cuba memikat hati ketua jurulatih baharu, Kim Pan Gon bagi menjamin tempatnya dalam skuad utama.Menurutnya, pengalaman selama tujuh tahun sebagai pemain turut memberi keyakinan kepadanya untuk membuktikan kemampuan sebenar, sekali gus mendapatkan kepercayaan Pan Gon menyarung jersi skuad kebangsaan.Davies turun menjalani latihan di bawah kendalian Pan Gon buat kali pertama selepas disenaraikan dalam kem latihan pusat menjelang saingan kelayakan Piala Asia 2023 bulan depan. Pemain yang beraksi buat pasukan Johor Darul Takzim itu mengakui, tidak berdepan masalah untuk berlatih di bawah bimbingan pengendali dari Korea Selatan tersebut yang pastinya berbeza dengan jurulatih terdahulu Tan Cheng Hoe.

(Pemain pertahanan kanan Harimau Malaya, Matthew Davies /BERNAMA)

Tambah pemain kacukan Australia-Malaysia itu, selepas beberapa hari menjalani latihan, ia berjaya memberi tanggapan yang positif terhadap kemampuan yang dimiliki Pan Gon.Dalam pada itu, Davies juga percaya skuad Harimau Malaya akan tampil dengan aksi lebih baik dalam kempen kelayakan nanti, sekali gus memenangi semula sokongan para penyokong tanah air.Skuad Harimau Malaya akan menentang Brunei dan Hong Kong bagi aksi pemanas badan sebelum memulakan cabaran kelayakan Piala Asia 2023 di Stadium Nasional Bukit Jalil pada 8 hingga14 Jun depan.Dalam itu, Malaysia yang diundi dalam Kumpulan E akan berdepan Turkmenistan pada 8 Jun, diikuti Bahrain (11 Jun) dan Bangladesh pada 14 Jun depan.


EPL lulus pembelian Chelsea

LONDON, 25 Mei- Cadangan Todd Boehly untuk mengambil alih Chelsea, semakin hampir untuk dimuktamadkan, hari ini. Ia selepas Lembaga Pengarah Liga Perdana Inggeris (EPL) mengumumkan meluluskan pembelian kelab London itu oleh konsortium Todd Boehly/Clearlake. Konsortium diketuai Boehly, pemilik bersama kelab besbol Los Angeles, Dodgers 7 Mei lalu, telah bersetuju dengan perjanjian pembelian £4.25 bilion daripada pemiliknya yang merupakan jutawan Rusia, Roman Abramovich. Bagaimanapun, ia bergantung kepada lesen pembelian yang dikeluarkan kerajaan Britain dan transaksi yang memuaskan.

Abramovich mula meletakkan Chelsea di pasaran pada awal Mac, selepas mendapat kebenaran kerajaan British setelah berdepepan isu pencerobohan Rusia ke atas Ukraine.Pembelian itu kelab itu menjalani proses yang panjang berikutan kebimbangan kerajaan terhadap potensi Abramovich mendapat keuntungan daripada penjualan itu.Jumlah nilai perjanjian itu memecahkan rekod sebelumnya untuk penjualan pasukan sukan iaitu AS$2.4 bilion bagi francais besbol New York Mets pada 2020. -AFP


LONDON, 25 Mei - Pemilik kelab Tottenham Hotspur memperuntukkan £150 juta (AS$188 juta) bagi membolehkan pengurus pasukan, Antonio Conte memperkuat skuadnya bagi menghadapi cabaran musim baharu.Spurs mengesahkan tempat dalam saingan Liga Juara Eropah musim depan setelah menumpaskan Norwich 5-0 dalam perlawanan terakhir Liga Perdana Inggeri pada Ahad lepas, sekali gus mengesahkan kedudukan keempat liga domestik.Pemegang saham majoriti kelab, ENIC berkata dana itu akan ditambah kepada hasil kutipan tiket dan imbuhan kewangan yang diterima daripada kejayaannya kembali ke Liga Juara Eropah selepas dua tahun tidak mengambil bahagian.Pengarah bola sepak Tottenham, Fabio Paratici dilapor akan terbang ke Itali untuk berbincang dengan Conte mengenai enam pemain yang berpotensi untuk menyertai Spurs.

(Spurs peruntuk £150 juta, perkuat pasukan hadapi musim baharu/GOOGLE)

“Kami perlu memperkuat pasukan sedia ada,” kata Conte selepas perlawanan menentang Norwich. "Musim depan liga akan menjadi sangat sukar untuk semua pasukan. Dengan lima pemain simpanan anda boleh menukar perlawanan.“Untuk menjadikan pemain di bangku simpanan kuat seperti pasukan teratas, seperti Manchester City, Chelsea, Manchester United dan Liverpool, anda perlu memperkuatkan skuad dalam aspek kualiti dan aspek lain,' katanya. -AFP


Real Madrid akan terus menang tanpa Mbappe - Casemiro

MADRID, 25 Mei - Pemain tengah Real Madrid, Casemiro yakin juara La Liga Sepanyol itu akan terus berjaya tanpa Kylian Mbappe selepas penyerang itu memutuskan untuk kekal di Paris Saint Germain."Kelab ini bukan mengenai pemain, kelab ini adalah mengenai sejarah," kata Casemiro.“Pemain boleh mewarnai era tertentu seperti Alfredo di Stefano, Cristiano (Ronaldo), tetapi kelab ini akan terus menang kerana pemain sangat penting, tetapi apa yang menang adalah kelab. Penyokong mungkin sedih, tetapi dengan apa yang kami ada kelab ini akan terus menang,” katanya.

(Pemain tengah Real Madrid, Casemiro yakin juara La Liga Sepanyol itu akan terus berjaya tanpa Kylian Mbappe/AFP)

Real sebelum ini dilaporkan terdesak untuk menandatangani Mbappe apabila kontraknya tamat pada musim panas tetapi penyerang itu menolak perpindahan ke Sepanyol, sebaliknya memilih untuk menandatangani perjanjian baharu selama tiga tahun bersama PSG.Mbappe menjaringkan gol ketika menentang Real Madrid dalam kedua-dua perlawanan pusingan 16 terakhir Liga Juara Eropah musim ini dan dipuji penyokong tuan rumah di Santiago Bernabeu pada Mac.“Dia pemain yang hebat, yang membuatkan kami bekerja keras dalam kedua-dua perlawanan,” kata Casemiro.“Perkara kedua adalah rasa hormat. Jika dia telah membuat keputusan itu, kita perlu menghormatinya, kita perlu sedar bahawa dia telah membuat keputusan itu bersama keluarganya dan kita tidak boleh lagi bercakap tentang pemain yang bukan milik Real Madrid," tambahnya. -AFP


KUALA LUMPUR, 25 Mei- Badminton Terbuka Malaysia yang tidak dianjurkan selama dua tahun akibat pandemik Covid-19, kini kembali sebagai Petronas Terbuka Malaysia akan berlangsung di Arena Axiata Bukit Jalil dari 28 Jun hingga 3 Julai.Persatuan Badminton Malaysia (BAM) dalam satu kenyataan memaklumkan, kejohanan badminton itu yang merupakan salah satu daripada lima kejohanan Siri Super berprestij dalam kalendar Persekutuan Badminton Dunia (BWF) akan menyediakan hadiah keseluruhan AS$675,000 (RM2,963,250).“Kejohanan itu akan menarik peminat dengan memasukkan acara pembukaan khas, pemetaan unjuran dan persembahan dron pada hari terakhir.“Akan turut diadakan karnival Festival Malaysia di kawasan terbuka dengan permainan interaktif seperti badminton udara, jualan makanan, selain persembahan kebudayaan dan artis tempatan sempena dengan kejohanan itu dari jam 3 petang sehingga 10 malam,” menurut kenyataan itu.Kenyataan BAM itu menyatakan, karnival Festival Malaysia itu memfokuskan kepada pertunjukan budaya Malaysia, pelancongan dan sukan sebagai asas kepada festival itu bagi membanggakan rakyat Malaysia.

(Tiket badminton Terbuka Malaysia dijual Khamis)

Sementara itu, Setiausaha Agung BAM Datuk Kenny Goh berkata, BAM amat berbesar hati kerana sebuah jenama global terkenal kini bersama-sama mereka, dan berterima kasih kepada Petronas atas sokongan syarikat itu kepada mereka.Peminat boleh mula membeli tiket menerusi www.myticket.asia bermula 26 Mei bermula jam 2 petang dengan harga dari RM25 hingga RM500, manakala promosi pembeli awal tertakluk kepada 2,000 tiket pertama dijual. -BERNAMA


Barcelona nekad bangkit kuasai bola sepak Eropah musim depan

(Pengurus Barcelona, Xavi Hernandez (kiri) dan penjaga gol Marc-Andre ter Stegen bercakap di Sydney/AFP)

SYDNEY, 24 Mei - Pengurus Barcelona, Xavi Hernandez akui pasukan bimbingannya mesti dibina semula selepas musim yang mengecewakan, tetapi enggan menyentuh mengenai spekulasi tentang perpindahan penyerang prolifik, Robert Lewandowski ke kelab gergasi Catalan itu.Barca menamatkan saingan musim ini 13 mata di belakang juara La Liga Sepanyol, Real Madrid, selepas tewas 0-2 di tempat sendiri kepada Villarreal.Barcelona juga kalah dalam empat daripada sembilan perlawanan terakhir mereka dalam semua pertandingan.“Musim depan kami perlu tingkatkan prestasi dengan lebih banyak, kami banyak meningkat sejak November,” kata legenda tengah Barcelona Xavi, yang dilantik pada November ketika pasukan itu berada di tangga kesembilan.Walaupun Barcelona berjaya mencapai objektif paling penting iaitu layak ke Liga Juara Eropah musim depan, mereka tewas kepada Frankfurt dalam aksi suku akhir Liga Europa musim ini dan tersingkir di pusingan 16 terakhir Copa del Rey.

"Kami perlu positif. Musim depan, sekurang-kurangnya, kami perlu bersaing dan memenangi Liga Juara Eropah, mengapa tidak," kata Xavi."Kami sedang membina semula pasukan. Kami mempunyai rancangan, sudah tentu, dan kami perlu berdaya saing musim depan. Kami tidak boleh melalui satu lagi musim tanpa memenangi sebarang kejuaraan," ujarnya.Mengenai spekulasi tentang Lewandowski yang banyak dikaitkan dengan Barca, Xavi berkata: “Saya tidak boleh mengesahkan Lewandowski atau mana-mana nama lain. Sudah tentu kami bekerja keras dan nampaknya kami perlu menambah baik."Ia hanya masalah masa. Jika kami perlu mengumumkan sesuatu kami akan mengumumkannya, tetapi bukan masa sekarang," tambahnya. -AFP


Brad Maloney kekalkan pemain skuad bola sepak B-23, bawa misi ke Uzbekistan

SEPANG, 24 Mei- Jurulatih skuad bola sepak bawah 23 tahun (B-23) negara, Brad Maloney menegaskan pasukan sedia ada merupakan pasukan terbaik untuk dibawa ke Uzbekistan.Beliau menyifatkan pasukan itu telah memberikan aksi yang terbaik di setiap perlawanan dalam Sukan Sea Hanoi tempoh hari.Katanya, pasukan berkenaan telah menjalani persiapan yang baik kerana telah menempuh 6 perlawanan dalam jangka masa 14 hari di temasya berkenaan."Apa yang boleh saya katakana, pemain dalam pasukan kali ini merupakan yang terbaik. Dan saya yakin mereka akan buat yang lebih baik dalam perlawanan akan datang,"Ini merupakan pasukan yang akan kita bawa ke Uzbekistan nanti," jelasnya ketika tiba di Lapangan terbang antarabangsa Kuala Lumpur (KLIA).

(Jurulatih skuad bola sepak bawah 23 tahun (B-23), Brad Maloney)

Tambah beliau lagi skuad berkenaan akan memulakan latihan pada 25 Mei sebelum terbang ke Uzbekistan pada 27 Mei ini.Dalam Piala AFC B-23 itu, skuad negara akan menentang Juara Edisi 2020, Korea Selatan selain dua seteru Asia Tenggara iaitu Vietnam dan juga Thailand.


Laporan rasmi prestasi Sukan SEA Hanoi akan dibentangkan selewatnya 7 Jun

SEPANG, 24 Mei- Laporan rasmi penuh berkenaan Sukan SEA Hanoi akan dibentangkan kepada Majlis Olimpik Malaysia (MOM) selewatnya 7 Jun ini.Ketua Kontinjen Malaysia ke Sukan SEA 2021, Datuk Nur Azmi Ahmad menyatakan ketika ini pihaknya perlu menunggu beberapa pertambahan laporan daripada persatuan sukan yang bertanding dalam temasya berkenaan."Setiap hari laporan rasmi terhadap pasukan-pasukan yang bertanding telah disediakan, cuma terdapat sedikit penambahbaikkan daripada pengurusan pasukan terlibat,"Dalam masa sama mereka juga sediakan laporan berdasaran format yang telah disediakan sebelum diserahkan kepada MOM. Untuk itu saya beri masa kepada setiap masukan dalam satu atau dua minggu lagi,"Beliau menyatakan perkara itu selepas selamat tiba di Lapangan Terbang antarabangsa Kuala Lumpur (KLIA).

(Ketua Kontinjen Malaysia ke Sukan SEA 2021, Datuk Nur Azmi Ahmad)Dalam pada itu beliau turut memberi mengigatkan kepada semua pasukan agar memberi lebih fokus kepada sasaran yang telah ditetapkan.Ini berikutan kebanyakan pingat emas berjaya diraih dari acara yang diluar sasaran.


Tenis Terbuka Perancis: Rafael Nadal langkah kanan lepasi pusingan pertama

PARIS, 24 Mei- Juara 13 kali, Rafael Nadal memulakan kempen kejohanan Tenis Terbuka Perancis dengan langkah kanan apabila melepasi dengan mudah aksi pusingan pertama.Jaguh tenis Sepanyol itu menang dengan keputusan 6-2, 6-2, 6-2 menentang lawannya dari Australia, Jordan Thompson.Dalam saingan tersebut, Nadal dilihat tenang memulakan aksi menentang Thompson malah tidak berdepan masalah untuk mendominasi perlawanan.Nadal yang ketika ini dalam misi memburu gelaran ke-14 kejohanan tersebut hanya memerlukan dua jam untuk mengesahkan kemenangan dalam aksi pusingan pertama.Pada aksi pusingan kedua nanti, Nadal dijadual menentang wakil tuan rumah, Corentin Moutet yang berjaya menewaskan Stan Wawrinka dari Switzerland pada aksi pusingan pertama.

(Aksi Rafael Nadal ketika menumpaskan lawannya, Jordan Thompson /AFP)

Sementara itu, dalam aksi perseorangan wanita pula menyaksikan pemain nombor satu dunia, Iga Swiatek turut mara ke pusingan kedua Terbuka Perancis dengan kemenangan dominan straight set ke atas Lesia Tsurenko.Pada kejohanan kali ini Swiatek menjadi tumpuan utama selain dijangka mampu melangkah ke saingan akhir Terbuka Perancis.Dalam aksi pusingan pertama tersebut, Swiatek menang dengan keputusan 6-2, 6-0 sekali gus membuktikan beliau kini berada di tahap prestasi terbaik untuk mendapatkan semula gelaran yang dimenangi pada 2020 di Paris. Pada aksi pusingan kedua, Swiatek dijadual menentang pemain dari Amerika Syarikat, Alison Riske. -AFP


Pulih daripada kecederaan, Junior sedia berkhidmat untuk Harimau Malaya

KELANA JAYA, 24 Mei - Tonggak pertahanan Harimau Malaya, Junior Eldstal menyifatkan Ketua Jurulatih, Kim Pan Gon sebagai pengendali yang mempunyai perancangan dan falsafah bolasepak yang amat teliti.Jelas Edstal, hasil perbualan panjang bersama bekas ketua jurulatih skuad kebangsaan Hong Kong itu sudah cukup memberi gambaran keistimewaan dimiliki Pan Gon.Beliau juga mengakui tidak sabar untuk menghadapi perlawanan pertama dibawah kendalian Pan Gon selepas terlepas siri perlawanan persahabatan pada Mac akibat kecederaan."Kadang-kadang bila ada jurulatih baharu, para pemain akan ambil masa untuk sesuaikan diri dan sebagainya, tetapi macam dia (Kim Pan Gon), sebelum pemain datang dia dah beritahu apa yang dia mahukan, apa posisi jadi, sebelum pemain ke kem latihan, mereka sudah tahun apa yang patut dilakukan, jadi saya rasa ia bagus," kata Edstal.Edstal ditemui pemberita sebelum menjalani sesi latihan bersama rakan sepasukan di Wisma FAM.Beliau berharap 30 pemain yang dipanggil Pan Gon kali ini membalas kepercayaan yang diberi dengan bermain mengikut taktikal yang telah dirangka.Skuad negara bakal menjalani dua perlawanan persahabatan menentang Brunei dan Hong Kong sebelum membuka kempen kelayakan Piala Asia bertemu Turkmenistan pada 8 Jun depan.

( Pemain Harimau Malaya, Junior Eldstal)


Manuel Neuer lanjut kontrak bersama Bayern Munich

BERLIN, 24 Mei - Kapten Bayern Munich dan Jerman, Manuel Neuer telah menandatangani lanjutan kontrak selama setahun bersama juara Bundesliga itu sehingga 2024.

Neuer baru sahaja membawa Bayern meraih kejuaraan Bundesliga kesepuluh berturut-turut dan akan berusia 38 tahun apabila perjanjian baharunya tamat.

"Manuel Neuer ialah penjaga gol terbaik di dunia dan telah menetapkan standard di peringkat antarabangsa selama bertahun-tahun," kata Ketua Pegawai Eksekutif Bayern, Oliver Kahn.

“Ia adalah satu pencapaian yang luar biasa untuk dapat menyampaikan persembahan bertaraf dunia dengan begitu konsisten dalam tempoh masa yang begitu lama.

"Manuel adalah salah seorang tokoh dalam sejarah FC Bayern."

Neuer, yang membantu pasukannya memenangi iala Dunia 2014, meninggalkan Schalke pada 2011 untuk menyertai Bayern, memenangi gelaran Liga Juara-Juara pada 2013 dan 2020 dan telah membuat 472 penampilan bersama The Bavarian.

Neuer adalah veteran kedua yang telah lama berkhidmat, menandatangani lanjutan setahun untuk Bayern baru-baru ini selepas Thomas Mueller.

Bagaimanapun, masa depan penyerang Bayern Robert Lewandowski dan Serge Gnabry, yang kontrak semasa kedua-duanya tamat pada 2023, masih tidak jelas.- AFP

(Kapten Bayern Munich dan Jerman, Manuel Neuer /AFP)


Majlis penutupan Sukan SEA Hanoi penuh warna warni

HANOI, 23 Mei - Sukan SEA Ke-31 dengan rasminya berakhir dengan obor temasya itu dipadamkan, dalam majlis penutup yang penuh warna warni dan bertenaga di Hanoi Indoor Games Gymnasium, malam tadi.

Majlis malam ini bermula dengan persembahan muzikal dan kebudayaan, yang diikuti dengan nyayian lagu kebangsaan Vietnam ‘Doan Quan Viet-Nam Di’.

Majlis penutup penuh bertenaga, diwarnai dengan pertunjukan cahaya yang menakjubkan, dibahagikan kepada tiga bahagian - ‘My Hanoi, your love’, ‘Gathering’ dan ‘Shining’ - bagi menandakan permulaan semula aktiviti sukan di rantau ini, selepas terhenti sejak Mac 2020 akibat pandemik COVID-19.

Dengan gabungan lagu-lagu yang diaturkan pengarah muzik Huy Tuan, mengenai Hanoi termasuk ‘Hanoi on a windy night’, ‘Fragant Hanoi’, ‘Corner of Hanoi’ dan ‘October Hanoi’ dipersembahkan oleh artis seperti Dong Hung, Khanh Linh, Bao Tram dan Pham Anh Duy, yang dikoreografikan oleh Duong Dinh Hai.

Kontinjen atlet yang duduk di arena disambut dengan sorakan daripada penonton pada ketika bendera negara masing-masing dibawa masuk mengikut abjad bermula dengan Brunei, Kemboja, Indonesia, Laos, Malaysia, Myanmar, Filipina, Singapura, Thailand, Timor Leste dan akhir sekali tuan rumah Vietnam.

Selepas perarakan masuk maskot, pengadil dan para sukarelawan, penonton dipersembahkan dengan tayangan video yang memaparkan sorotan aksi sukan SEA dari 6 Mei sehingga semalam, walaupun temasya dwitahunan itu secara rasminya bermula pada 12 Mei.

Selepas ucapan penutup oleh Presiden Jawatankuasa Penganjur Sukan SEA Ke-31 Nguyen Van Hung, Perdana Menteri Pham Minh Chinh mengistiharkan penutupan secara rasminya temasya itu.

Obor kejohanan kemudiannya dipadamkan dan bendera Persekutuan Sukan Asia Tenggara (SEAGF) dan Sukan SEA Ke-31 diturunkan, sebelum bendera SEAGF diserahkan kepada tuan rumah Sukan SEA Ke-32 Kemboja.

Ini diikuti dengan persembahan kebudayaan daripada Kemboja dinamakan ‘Aspara dance’ - simbol budaya, jiwa dan identiti masyarakat Khmer.

Kemboja akan menjadi tuan rumah Sukan SEA buat kali pertama dari 5 hingga 17 Mei tahun depan, dengan 40 jenis sukan telah dinamakan dalam senarai awal.

Persembahan terakhir malam itu adalah persembahan perpisahan oleh Vietnam dengan tarian LED dan gabungan lagu-lagu rakyat Quan Ho - yang diiktiraf sebagai warisan oleh UNESCO, termasuk ‘Saying Goodbye’, ‘Inviting Betelnuts’, dan ‘Please Don't Leave’ yang dinyayikan oleh 100 artis tempatan Bac Ninh.

Malaysia menduduki tempat keenam selepas memenangi 39 pingat emas, 45 perak dan 90 gangsa, melepasi sasaran pingat 36-35-75, manakala tuan rumah mengungguli carta dengan kutipan pingat 205-125-116.

Ini merupakan kali kedua Vietnam menjadi tuan rumah Sukan SEA, selepas kejayaan edisi 2003, dengan kira-kira 10,000 peserta dari 11 negara bertanding untuk memenangi pingat dalam keseluruhan 525 acara daripada 40 jenis sukan.

(Majlis penutup diakhiri dengan persembahan artis tempatan)


Sukan SEA: Pencapaian membanggakan atlet, lepasi sasaran 36 pingat emas

KUALA LUMPUR, 23 Mei - Sukan SEA Hanoi yang melabuhkan tirainya hari ini menyaksikan tuan rumah, Vietnam berada dalam kelas tersendiri dengan kejayaan menggondol 205 pingat emas untuk bergelar juara keseluruhan.Catatan itu jauh meninggalkan Thailand dikedudukan kedua dengan 92 pingat emas, manakala Indonesia ketiga dengan catatan 69 pingat emas. Kontinjen negara pula terpaksa berpuas hati di kedudukan ke-enam selepas mengumpul 39 pingat emas.Ini menjadi kejayaan kedua Vietnam bergelar juara keseluruhan selepas kali terakhir melakukannya semasa menjadi tuan rumah edisi 2003.Bagi kem negara, meskipun melepasi sasaran dengan meraih 39 pingat emas, namun catatan itu lebih rendah berbanding dicatatkan semasa edisi 2019 di Filipina iaitu 55 emas.

(Pencapaian keseluruhan Sukan SEA yang membanggakan negara)

Kontinjen negara juga ketika itu menamatkan perjuangan di tangga kelima keseluruhan berbanding keenam pada edisi kali ini.Namun ada perkara positif ditampilkan atlet negara dengan berjaya memecah beberapa rekod Kebangsaan.Antaranya, kuartet 4X100 meter lelaki yang memecah rekod lama 39.27 saat dengan mencatat 39.09 saat.Atlet angkat berat menerusi Muhammad Aniq Kasdan dan Muhammad Erry Hidayat juga berjaya mencatat rekod kebangsaan baharu. Atlet memanah Juwaidi Marzuki dan atlet Gimnastik Rachel Yeoh Li Wen bergelar atlet terbaik negara di Vietnam.Juwaidi cemerlang meraih 2 pingat emas dan 1 pingat perak, manakala Rachel meraih 2 pingat emas dan 1 pingat gangsa.Peranan sebagai tuan rumah pada 2023 akan diambil alih Kemboja yang dijangka akan menyertakan 40 jenis sukan.


Kejohanan Hoki Piala Asia 2022: Malaysia benam Oman 7-0

KUALA LUMPUR, 23 Mei - Skuad hoki negara kendalian A. Arul Selvaraj memulakan kempen dengan penuh bergaya selepas mudah membelasah Oman 7-0 hari ini.Pakar flick negara, pemai pertahanan Muhammad Razie Abd Rahim menjadi watak penting dengan menyumbang tiga gol buat pasukan.Aksi di Stadium Gelora Bung Karno, Jakarta, Indonesia menyaksikan Razie Abd Rahim cemerlang menyumbat dua gol menerusi pukulan sudut penalti dan satu penalti stroke.Turut berada dalam senarai penjaring ialah Faizal Saari, Muhammad Shahril Saabah, Faiz Helmi Jali dan Mohamad Ashran HamsaniKetua jurulatih, Arul Selvaraj menyifatkan kemenangan itu sebagai permulaan yang baik selepas tiga tahun tanpa kejohanan kompetitif antarabangsa.

(Ketua jurulatih, A.Arul Selvaraj bersama pasukan hoki negara - Foto ihsan FB Malaysian Hockey Confederation)

"Semuanya kerana kerja berpasukan, saya gembira. Bagi saya yang paling penting untuk pasukan adalah suasana berpasukan yang cemerlang, sebulan kami tinggal di Eropah dan mereka semua gembira, malah mereka tidak mahu balik kerana mereka rindukan sesama mereka untuk berlatih berkumpulan, ia satu petanda baik untuk pasukan," katanya.Skuad negara bakal bertemu Korea Selatan dalam aksi kedua Kumpulan B esok.Saingan kumpulan B turut melibatkan pasukan Bangladesh dan Oman.


Salah dan Son Heung-Min kongsi anugerah Kasut Emas

LONDON, 23 Mei- Bintang Spurs dan Liverpool, Son Heung-min dan Mohamed Salah dinobatkan sebagai pemenang anugerah Kasut Emas Liga Perdana Inggeris selepas kedua-dua penyerang itu menjaringkan gol pada hari terakhir bagi musim ini.Pemain Korea Selatan, Heung-min meledak dua kali dalam kemenangan 5-0 Tottenham di Norwich untuk mengumpul 23 gol liga musim ini bagi mengatasi penyerang The Reds, Salah.Namun pemain Mesir itu meledak gol di akhir permainan dalam kemenangan 3-1 Liverpool ke atas Wolves.Bintang Manchester United, Cristiano Ronaldo pula menghuni kedudukan ketiga dengan 18 gol.Jaringan Salah membantu skuad kendalian Jurgen Klopp menamatkan saingan satu mata di belakang Manchester City yang bangkit menjaringkan tiga gol dalam tempoh lima minit untuk menewaskan Aston Villa 3-2.Kemenangan Tottenham mengesahkan penamat di tangga keempat sekali gus layak ke saingan Liga Juara-Juara Eropah musim depan.

"Sukar untuk saya mempercayainya. Saya amat terharu. Saya mengimpikannya ketika kanak-kanak. Sekarang ini, ia di tangan saya."Saya tidak berputus asa. Saya mahu menjaringkan gol hari ini. Pasukan banyak membantu, anda dapat melihatnya hari ini," kata Heung-min, 29.Pengendali Spurs, Antonio Conte gembira melihat misi kelab dan individu berjaya disempurnakan dengan kemenangan ke atas The Canaries di Carrow Road."Ini adalah sasaran kami. Pertama untuk mara ke Liga Juara-Juara tetapi apabila ada peluang untuk membantu Sonny menjadi penjaring terbanyak, kami menikmatinya."Saya lihat rakan sepasukan cuba menolongnya. Anugerah itu untuk Son dan rakan sepasukan. Mereka membantunya meraih pencapaian ini," kata Conte. - AFP


AC Milan rampas takhta Inter Milan, julang piala Serie A

MILAN, 23 Mei- AC Milan berjaya merampas gelaran juara Serie A pertama mereka selepas 11 tahun daripada pasukan Inter Milan.Ia susulan kejayaan menewaskan Sassuolo 3-0 pada aksi yang berlangsung di Stadium Mapei awal pagi tadi.Milan hanya memerlukan satu mata untuk menjulang Scudetto dan kemenangan tersebut dizahirkan hasil jaringan dua gol Olivier Giroud dan satu daripada Franck Kessie pada babak pertama permainan.Pengurusnya, Stefano Pioli menamatkan saingan dua mata di depan Inter, yang menewaskan Sampdoria 3-0 di San Siro tetapi gagal mempertahankan kejuaraan untuk edisi kali ini.Skuad Rossoneri kembali menerajui bola sepak Itali selepas mengharungi tempoh sukar akibat masalah kewangan sejak memenangi gelaran liga pada tahun 2011."Kami berhak dengan kejayaan ini selepas menanam keyakinan yang ia boleh dicapai. Pemain-pemain saya tidak pernah berputus asa, mereka semua menakjubkan."Saya gembira kerana dapat melihat pemain-pemain juga menikmatinya," kata Pioli.Bintang Sweden, Zlatan Ibrahimovic yang kembali ke Milan pada tahun 2019 turut bersama pasukan itu ketika kali terakhir mereka menjulang Scudetto.

(Bintang Sweden, Zlatan Ibrahimovic menzahirkan kegembiraan menjulang piala Serie A bersama pasukan selepas perlawanan/AFP)

"Ketika kembali ke sini saya kata yang saya akan membawa Milan kembali ke puncak dan memenangi gelaran. Ini adalah kumpulan pemain hebat."Kami bekerja keras dan akhirnya menikmati kejayaan ini. Dua tahun lalu keadaannya cukup sukar," kata Ibrahimovic. - AFP


Liga Premier 2022: Kelantan FC catat kemenangan ketujuh

SHAH ALAM, 23 Mei- Pendahulu Liga Premier, Kelantan FC mencatat kemenangan ketujuh musim ini apabila mengalahkan Selangor FC II 1-0 di Stadium UiTM Shah Alam, malam tadi.Detik kemenangan anak didik Rezal Zambery Yahya itu hadir pada minit ke-61 setelah kedua-dua pasukan gagal menghasilkan sebarang gol pada separuh masa pertama, walaupun beberapa cubaan menarik berjaya dicetuskan Selangor 2 dan Kelantan.Gol tunggal perlawanan yang dihasilkan Kelantan melalui jaringan jarak jauh disudahkan Syed Sobri Syed Mohd, susulan bola muntah hasil sepakan percuma yang diambil kapten pasukan, Nurshamil Abd Ghani.Kelantan yang mula bangkit susulan kejayaan meledakkan gawang Selangor 2 itu, mula mengasak pintu gol pasukan tuan rumah sekitar minit ke-70 dengan tiga sepakan penjuru telah diberikan kepada pasukan dari negeri Cik Siti Wan Kembang itu.Namun ketangkasan penjaga gawang Selangor 2, Syahmi Adib Haikal Mohd Shukri, berjaya menafikan peluang Kelantan untuk menambah gol.Kekalutan mencari gol penyudah oleh Kelantan pada masa tambahan menyaksikan salah seorang pemain pasukan itu, Mohamad Ikhwan Yazek dilayangkan kad kuning oleh pengadil perlawanan Mohd Azizan Saat Ariffin kerana mengasari salah seorang pemain Selangor 2.Perlawanan itu berkesudahan 1-0 dengan menyaksikan Kelantan berjaya mengutip tiga mata berharga di bumi Shah Alam.

(Aksi perlawanan yang menyaksikan Kelantan FC mengalahkan Selangor FC II 1-0 di Stadium UiTM Shah Alam, malam tadi/FB Malaysian Football League)


Sukan SEA : Skuad B-23 negara gagal bawa pulang pingat gangsa

HANOI, 22 Mei - Skuad Bawah 23 Tahun (B-23) kebangsaan pulang dengan tangan kosong, selepas tewas kepada Indonesia 3-4, dalam penentuan sepakan penalti pada perlawanan merebut pingat gangsa saingan bola sepak lelaki Sukan SEA ke-31 di Stadium Nasional My Dinh di sini, hari ini.Aksi 90 minit berakhir dengan keputusan 1-1 selepas Ronaldo Joybera R Junior dan penyerang gantian pasukan negara Muhammad Hadi Fayyadh Abdul Razak, masing-masing menjaringkan gol pada babak kedua perlawanan.Pada penentuan sepakan penalti itu, penjaga gol lawan Ernando Ari Sutaryadi muncul wira apabila menyelamatkan dua daripada lima sepakan lemah yang diambil Muhammad Hadi dan Luqman Hakim Shamsudin, sementara sepakan pemain Indonesia Asnawi Mangkualam Bahar menggegar palang.Ia merupakan kekalahan kedua berturut-turut dicatat skuad bimbingan Brad Maloney dalam kempen temasya sukan dwitahunan itu, selepas kecundang di tangan Vietnam pada aksi separuh akhir Khamis lepas.Beraksi dalam hujan dan cuaca sejuk, pasukan muda negara dilihat bergelut dalam mencipta peluang berbahaya sepanjang 45 minit pertama, sementara Indonesia kendalian jurulatih dari Korea Selatan Shin Tae Yong lebih bernafsu untuk merobek gawang dikawal Muhammad Rahadiazli Rahalim.Indonesia memberikan amaran awal menerusi dua percubaan berbahaya di awal permainan yang menyaksikan Muhammad Rahadiazli, dipaksa bekerja keras menyelamatkan percubaan minit ketiga Ronaldo Joybera R Junior sebelum menafikan rembatan deras Witan Sulaiman pada minit kelima.Separuh masa pertama berakhir dengan kedua-dua pasukan buntu menjaringkan gol, memaksa Maloney membuat tiga pertukaran dengan membawa masuk dua penyerang Luqman Hakim, Muhammad Hadi serta pemain pertahanan Muhammad Hairiey Hakim Mamat.

(Aksi perlawanan di antara Malaysia menentang Indonesia pada saingan merebut pingat gangsa bola sepak lelaki Sukan SEA ke-31/ Foto FB FAM)

Percaturan itu membuahkan hasil apabila gerakan serangan lebih tersusun untuk memberi tekanan kepada skuad Garuda Muda yang mula goyah, sebelum Muhammad Azam Azmi Murad hampir membuka jaringan buat Malaysia pada minit ke-50 tetapi percubaannya gagal tepat ke sasaran.Aksi semakin rancak dengan kedua-dua pasukan lebih berani mengambil risiko, sebelum giliran Indonesia hampir memecah kebuntuan pada minit ke-60, namun pemain pertahanan negara Muhammad Azrin Afiq Rusmini bertindak cemerlang mengeluarkan bola di atas garisan gol tandukan pemain lawan.Lima minit kemudian, pemain tengah Muhammad Syahir Bashah mensia-siakan peluang keemasan meletakkan Malaysia di depan, apabila gagal memanfaatkan keadaan satu lawan satu berdepan penjaga gol Ernando Ari Sutaryadi yang menyaksikan rembatannya ditepis keluar.Beliau kemudian sekali lagi kempunan untuk mencetak nama sebagai penjaring selepas percubaan dari luar kotak penalti pada minit ke-66 hanya menggegar palang, sebelum Indonesia akhirnya mendapat gol yang ditunggu-tunggu menerusi Ronaldo Joybera dua minit kemudian.Malaysia yang ketinggalan tidak menyerah kalah apabila berjaya menyamakan kedudukan pada minit ke-81 menerusi Muhammad Hadi yang melepaskan rembatan padu dalam kotak penalti yang terkena pemain pertahanan Rizky Ridho Ramadhani, sebelum menewaskan Ernando di gawang.Sebagai rekod, ini merupakan edisi kedua berturut-turut skuad B-23 kebangsaan gagal meraih sebarang kilauan pingat di Sukan SEA, selepas meraih pingat perak pada edisi 2017 di Kuala Lumpur sewaktu dibimbing Datuk Ong Kim Swee. - BERNAMA


Tang Jie-Yen Wei tamatkan kemarau emas acara beregu campuran

HANOI, 22 Mei - Skuad badminton negara akhirnya menamatkan kemarau pingat emas 23 tahun dalam acara beregu campuran selepas gandingan Chen Tang Jie-Peck Yen Wei berjaya menewaskan rakan sepasukan, Hoo Pang Ron-Cheah Yee See di aksi final, petang tadi.Walaupun bertemu rakan senegara, Tang Jie-Yen Wei tetap mengharungi laluan sengit untuk mencipta kemenangan 15-21, 21-19, 21-13.Pang Ron- Yee See yang turun selaku pilihan kedua kejohanan mendahului di set pertama, 21-15.

(Chen Tang Jie-Peck Yen Wei berjaya menewaskan rakan senegara, Hoo Pang Ron-Cheah Yee Seeuntuk memenangi pingat emas beregu campuran Sukan SEA Hanoi)

Tan Jie-Yen Wei jelas tidak putus asa apabila bangkit pada dua set berikutnya sekali gus memastikan pingat emas Sukan SEA Hanoi menjadi milik mereka.Secara keseluruhan, kem badminton negara membawa pulang satu emas, dua perak dan satu gangsa pada edisi Sukan SEA kali ini.


Zii Jia juara kejohanan Badminton Terbuka Thailand

BANGKOK, 22 Mei - Jaguh perseorangan lelaki negara, Lee Zii Jia muncul juara kejohanan Badminton Terbuka Thailand 2022 selepas menewaskan pemain China, Li Shi Feng, 17-21, 21-11, 23-21 pada aksi final di Impact Arena, di sini.Ketinggalan di set pertama, Zii Jia bangkit di dua set berikut untuk memastikan kemenangan menjadi miliknya setelah berhempas pulas selama sejam 8 minit untuk menewaskan pemain ranking ke-49 dunia itu dalam pertemuan pertama mereka.Pada perlawanan set pertama, Zii Jia dikejutkan dengan corak permainan yang pantas lawan itu sekali gus tewas, 17-21.Bangkit pada set kedua dengan mempamerkan aksi yang lebih kemas, Zii Jia hanya memerlukan 11 minit untuk menundukkan Shi Feng, 21-11.

(Lee Zii Jia muncul juara kejohanan Badminton Terbuka Thailand 2022 selepas menewaskan pemain China, Li Shi Feng, 17-21, 21-11, 23-21/ Foto fail)

Namun, perlawanan set ketiga cukup mencemaskan apabila Zii Jia pada awalnya ketinggalan 15-18 bangkit mengejar lawannya sebelum menghantar pulang Shi Feng dengan meraih kemenangan 23-21.Kejayaan ini menyaksikan Zii Jia muncul pemain ketiga negara merangkul gelaran juara Terbuka Thailand selepas Yong Hock Kin melakukannya pada tahun 2001 dan Hafiz Hashim pada tahun 2005.Ia juga merupakan gelaran kedua Zii Jia pada tahun ini setelah menjuarai Kejohanan Badminton Asia di Manila, Filipina pada 1 Mei lalu.


F1 GP Sepanyol: Leclerc mula petak utama, catat masa terpantas di sesi kelayakan

BARCELONA, 22 Mei - Pendahulu kejuaraan dunia, Charles Leclerc dari pasukan Ferrari, beraksi dengan baik pada sesi kelayakan Grand Prix Sepanyol, sekali gus bakal memulakan perlumbaan sebenar di petak hadapan malam ini.Leclerc sebelum itu berdepan detik cemas apabila hampir terbabas pada sesi kelayakan awal, sekali gus jatuh ke kedudukan ke-10.Namun, pemandu berusia 25 tahun itu berjaya mengembalikan ketenangannya dan bangkit mencatat masa terpantas 1 minit 18.750 saat di hujung saingan untuk memenangi petak utama.

Pencabar terdekatnya yang juga juara dunia, Max Verstappen hampir memenangi petak utama itu buat Red Bull, namun terpaksa berpuas hati di petak kedua selepas mengalami masalah jentera.Seorang lagi pemandu Ferrari, Carlos Sainz akan bermula di petak ketiga dengan George Russell dari pasukan Mercedes di petak keempat.Manakala juara dunia 7 kali, Lewis Hamilton pula mencatat masa keenam terpantas dan akan bermula di belakang seorang lagi pemandu Red Bull, Sergio Perez.Ketika ini kejuaraan pemandu dunia masih diungguli Leclerc dengan 104 mata hasil 2 kemenangan, manakala Verstappen pula di tempat kedua dengan 85 mata hasil 3 kemenangan.


Mbappe terima gaji 1.5 juta euro seminggu, pemain paling kaya di dunia

Mbappe sebelum ini dilaporkan bersetuju menyertai Real secara percuma sebaik sahaja kontraknya dengan PSG berakhir.Bagaimanapun, presiden PSG, Nasser Al Khelaifi nampaknya berjaya memujuk pemain berusia 23 tahun itu terus kekal di Paris.Bintang Mbappe mula menyinar setelah dia membantu Perancis menjuarai Piala Dunia 2018.PSG membelinya dari kelab Monaco pada 2017 dengan harga 180 euro, sekali gus menjadi pemain kedua termahal di dunia selepas Neymar yang berhijrah dari Barcelona dengan harga 222 juta euro.


Final sebelah pagi jejas rentak Kok Leong buru emas

HANOI, 22 Mei - Harapan Lim Kok Leong melakar sejarah tersendiri merangkul emas kedua peribadinya di Sukan SEA ke-31 tidak kesampaian selepas tewas di final acara snuker perseorangan lelaki yang berlangsung di Gimnasium Ha Dong di sini hari ini.Atlet negara berusia 27 tahun itu terpaksa akur dengan pingat perak selepas tewas 2-4 kepada legenda Thailand James Wattana. Pada saingan final berkenaan, Kok Leong yang memenangi acara perseorangan snuker 6-Red Selasa lepas (17 Mei), memulakan aksi dengan baik memenangi frame pertama 75-25 namun tunduk 34-88 di frame kedua.Beliau kemudian bangkit merakam kemenangan 70-25 di frame ketiga sebelum pengalaman dimiliki Wattana menjadi pemisah apabila atlet profesional berusia 52 tahun itu konsisten mencatat tiga kemenangan berturut-turut 65-48, 83-33, 67-42 untuk mengesahkan kejayaan.Pingat gangsa acara itu menjadi milik bersama Aung Phyo dari Myanmar dan seorang lagi wakil Thailand Passakorn Suwannawat.

(Aksi pemain snuker negara Lim Kok Leong ketika menentang Passakorn Suwanawa dari Thailand pada separuh akhir perseorangan lelaki di Sukan SEA ke-31 di Hanoi pada Sabtu/FOTO BERNAMA)

Bercakap kepada pemberita selepas final itu, selain perasaan gementar berdepan Wattana, Kok Leong berkata aksi di sebelah pagi sedikit merencatkan rentak permainannya sehingga banyak melakukan kesilapan mudah.“Dia (Wattana) memang bagus dengan pengalaman 30 tahun sebagai pemain profesional, saya pun main hari ini dengan rasa gementar, banyak kesilapan saya buat terutama di frame empat.“Mood saya pun tidak bagus sebab kena bangun awal, 6.30 pagi sudah bangun, kalau sebelum ini main petang atau malam, jadi sebab itu permainan tidak begitu bagus,” katanya.Bagaimanapun, Kok Leong tetap gembira dengan pencapaian membawa pulang satu emas dan perak sekali gus berharap mampu mengekalkan kecemerlangan tersebut pada edisi seterusnya.Sebagai rekod, Kok Leong berjaya memenangi emas pada edisi 2019 di Filipina ketika bergandingan dengan Moh Keen Hoo dalam acara beregu 6-Red snuker lelaki. - BERNAMA


Ravichandran berjaya takluk Everest biarpun berbeza cabaran

SEPANG, 22 Mei - Jika sebelum ini T.Ravichandran berjaya menakluk puncak Everest seorang diri sebanyak dua kali pada 2006 dan 2007, lain pula untuk misi ketiga yang berjaya dilunaskannya pada 12 Mei lepas.Ravichandran berkata pendakian kali ini menyajikan pengalaman berbeza dan mencabar kepadanya kerana perlu membawa bersama dua pendaki lain berusia 40 dan 64 tahun ke puncak tertinggi dunia. “Saya berjaya membawa mereka ke puncak pada usia 64 dan 40 tahun... jadi sudah semestinya saya sangat berpuas hati dan bangga dengan pencapaian kali ini.“Untuk rekod, klien yang berusia 64 tahun adalah tertua yang berjaya menawan Gunung Everest berbanding dengan pendaki lain pada tahun ini,” katanya kepada pemberita selepas tiba di Lapangan Terbang Antarabangsa Kuala Lumpur di sini hari ini.  Berkongsi perjalanan ekspedisi itu, Ravichandran, 57, berkata cabaran kepadanya adalah memastikan fizikal dan mental kliennya stabil selain terpaksa mengharungi keadaan cuaca yang tidak menentu.

(T.Ravichandran dalam misi pendakian menakluk puncak Everest/FOTO FB Ravichandran)

Anak kelahiran Kuala Pilah, Negeri Sembilan itu turut memaklumkan mereka memulakan pendakian pada 2 Mei lepas menuju ke khemah satu, khemah dua serta khemah tiga dan berhenti untuk berehat pada 5 Mei sebelum meneruskan kembali ekspedisi dari 9 hingga 11 Mei sebelum tiba di puncak pada 12 Mei.Mereka turun dari puncak pada 15 Mei.“Setiap kali ekspedisi baharu, pasti ada cabaran berbeza tetapi ia sebagai satu langkah membentuk keyakinan dalam diri saya. Bukan mudah… terpaksa menghadapi angin berkelajuan 25 kilometer per jam sehingga membuatkan jari (menjadi) sangat sejuk dan terpaksa memakai (tong) oksigen. “Dalam masa sama, (saya perlu) memastikan klien sentiasa stabil dan tidak mudah mengalah untuk bersama-sama sampai ke puncak. Ia suatu momen yang menarik kerana dapat melihat eskpresi wajah mereka yang gembira,” katanya yang memiliki seorang anak.Dalam pada itu, tekad untuk menawan Gunung Everest buat kali keempat tahun hadapan, alumni Universiti Putra Malaysia (UPM) itu juga memaklumkan beliau akan melakukan persiapan yang rapi bagi meneruskan misi pendakian akan dilakukan tanpa menggunakan tong oksigen. - BERNAMA


Operasi PPSN dilanjut hingga Sabtu bermula 4 Jun

KUALA LUMPUR, 22 Mei- Institut Sukan Negara (ISN) akan melanjutkan operasi harian Pusat Perubatan Sukan Negara (PPSN) hingga Sabtu setiap minggu bermula 4 Jun depan berikutan permintaan perkhidmatan menggalakkan di pusat berkenaan.Ketua Pegawai Eksekutif ISN Ahmad Faedzal Md Ramli berkata ia bagi memberi peluang kepada golongan pekerja dan pelajar menggunakan perkhidmatan PPSN tanpa mengganggu waktu bekerja dan persekolahan mereka. “Objektif penubuhan PPSN sememangnya ingin menawarkan perkhidmatan perubatan sukan kepada orang awam selain kepada atlet negara.“Jadi, apabila dapat maklum balas daripada orang ramai, kami berpandangan terdapat keperluan untuk kita melanjutkan operasi hingga hari Sabtu, pastinya pada hari bekerja masyarakat tak dapat nak datang,” katanya yang dihubungi Bernama sebagai mengulas langkah ISN melanjutkan operasi PPSN hingga hujung minggu.Ahmad Faedzal berkata ISN pada masa sama turut merancang untuk melantik mana-mana perkhidmatan perubatan sukan sama ada daripada kerajaan atau swasta yang berminat untuk menjadi pusat satelit kepada ISN pada hujung tahun ini. Beliau berkata lantikan pusat satelit ISN sebagai ejen yang menawarkan perkhidmatan serupa PPSN itu sebagai langkah menawarkan perkhidmatan kepada segenap masyarakat di seluruh negara. “Pusat satelit ISN ini bukanlah cawangan kita tetapi ia sebagai pasangan kolaborasi PPSN.

“Ada proses yang perlu mereka (pusat satelit) lalui untuk dapat pengiktirafan itu, selepas itu pusat tersebut boleh memasarkan pusat mereka sebagai pusat satelit ISN yang meyakinkan masyarakat untuk mendapatkan perkhidmatan di tempat mereka,” katanya. Menurutnya dengan cara itu, pihak ISN dapat meluaskan perkhidmatan perubatan sukan di seluruh negara tanpa memerlukan kos yang tinggi bagi membina PPSN baharu. PPSN yang terletak di Kompleks Sukan Negara, Bukit Jalil mula beroperasi sejak 1 Julai 2019 dengan menawarkan tujuh perkhidmatan utama seperti klinik pakar perubatan sukan, fisioterapi dan rehabilitasi, urutan sukan dan pemulihan serta rujukan dan kepakaran.


Kevin De Bruyne dinobatkan pemain terbaik Liga Perdana musim ini

ANKARA, 22 Mei- Pemain Manchester City, Kevin De Bruyne dinobatkan Pemain Terbaik Liga Perdana Sukan EA 2021/22, lapor Agensi Anadolu.Pemain tengah itu, menewaskan tujuh calon lain: Trent Alexander-Arnold, Jarrod Bowen, Joao Cancelo, Bukayo Saka, Mohamed Salah, Son Heung-min dan James Ward-Prowse, menjaringkan 15 gol dalam 29 penampilan pada musim ini.Ini merupakan anugerah kedua diterima pemain Belgium itu yang diundi oleh 20 kapten kelab dan panel pakar bola sepak.

(Kevin De Bruyne dianugerahkan sebagai Pemain Terbaik EPL musim ini)

Thierry Henry, Cristiano Ronaldo dan Nemanja Vidic antara tiga pemain lain yang memenangi anugerah itu lebih daripada sekali dalam sejarah Liga Perdana itu.Pemain berusia 30 tahun itu meninggalkan pasukan Jerman Wolfsburg untuk menyertai Sky Blues pada 2015.


Liek Hou sukar digugat

KUALA LUMPUR, 22 Mei- Pemain badminton para negara Cheah Liek Hou meraih kejuaraan kesembilan berturut-turut selepas dinobatkan juara kejohanan badminton para Antarabangsa Bahrain 2022, semalam.Pemenang pingat emas Sukan Paralimpik Tokyo itu mengambil masa 24 minit sebelum mengesahkan kemenangan ke atas Bartlomiej Mroz 21-7, 21-12 dalam kejohanan berlangsung ISA Sport City, Manama.Ini adalah gelaran kedua dimenangi tahun ini selepas muncul juara Antarabangsa Brazil 2022, bulan lepas.Pemain di ranking kedua dunia kategori SU5 (kecacatan fizikal) yang bergandingan dengan Fariz Anuar turut mencipta kejutan apabila menewaskan pasangan pilihan utama dari India Chirag Baretha-Raj Kumar.Pasangan negara yang tewas 14-21 pada set pertama, bangkit menguasai set kedua 21-19 sebelum mengesahkan kemenangan 21-17 pada kejohanan sama.

(Pemain badminton para negara, Cheah Liek Hou)

Liek Hou dalam akaun Instagramnya mengucapkan terima kasih kepada Majlis Sukan Negara kerana menghantar beliau ke kejohanan di Bahrain dan berharap dapat meneruskan prestasi cemerlang dalam kejohanan di Dubai, minggu depan.Sementara itu, pemain badminton kerusi roda negara Muhammad Ikhwan Ramli terpaksa akur tewas di tangan pemain Korea Selatan Choi Jung Man 21-18, 21-15.


Kedah tidak terkesan, kepulangan semula Syafiq Ahmad ke JDT

ALOR SETAR, 22 Mei - Kedah Darul Aman KDA FC tidak terkesan dengan ketiadaan Syafiq Ahmad yang dipanggil kembali menyertai Johor Darul Ta'zim (JDT).  Presiden Persatuan Bola Sepak Kedah (KFA) Datuk Seri Muhammad Sanusi Md Nor berkata tindakan (JDT) memanggil penyerangnya itu bukan perkara biasa dan berdasarkan perjanjian pemain pinjaman boleh dipanggil bila bila masa.  Menurutnya, ia tertakluk pada perkara bawah 2.1 (2) yang dimeterai antara dua pasukan berkenaan dan bukanlah menjadi suatu kesalahan.  Malah katanya ketiadaan Syafiq juga tidak menjejaskan persiapan KDA FC untuk menghadapi liga memandangkan musim perpindahan akan bermula hujung bulan ini.  "Orang lain pun boleh masuk, saya tengah buat Liga MB sekarang ini seluruh Kedah. Saya ingat ratusan orang akan dilahirkan daripada liga itu. Saya tidak risau pasal pemain. Ramai anak Kedah yang dieksport keluar yang dilatih di Kedah di cungkil disini dah saya tak takut. Kita ada seperti kilang lah disini melahirkan pemain-pemain berkualiti. Malah pasukan selatan pun ambil pemain Kedah dua tiga orang, saya nak heran apa," katanya pada sidang media selepas program Santai Anak Utara di Taman Jubli Emas disini.

(Presiden Persatuan Bola Sepak Kedah (KFA) Datuk Seri Muhammad Sanusi Md Nor)

Muhammad Sanusi berkata, KDA FC juga tidak berhasrat untuk membeli Syafiq dan terus kekal dalam pasukan itu, sebaliknya pemilihan pemain gantian akan dilakukan dalam masa terdekat.  Pada Jumaat lalu, laman Facebook Johor Southern Tigers melaporkan JDT akan memanggil semula Syafiq daripada pinjamannya di KDA FC.  Bagaimanapun kelab tersebut tidak menjelaskan punca mengapa Syafiq dipanggil semula.  Sehari sebelum itu, Muhammad Sanusi dedahkan kewujudan ‘tokong’ dalam arena bola sepak hanya akan menjejaskan mutu bola sepak negara selain menyebabkan persaingan tidak sihat.